title: Hyönteismyrkky

text: Jo Ebersin papyrus noin 1500 eaa. mainitsee aineita, joilla voi torjua kirppuja. Homeros kertoo Odysseuksen polttaneen rikkiä puhdistaakseen talon. Sekä Rooman keisarikunnassa että Kiinassa käytettiin varhain rikkiä ja arseenia sisältäviä aineita hyönteisten hävittämiseen. 1600-luvulla tiedetään arsenikkia käytetyn hunajaan sekoitettuna hyönteisten hävittämiseen ja tupakkaa kosketusmyrkkynä. 1900-luvulle saakka hyönteisten hävittämiseen käytettiin erittäin myrkyllisiä aineita ja myös käyttötavat olivat vaarallisia, mm. sinihappoa (syaanivetyä) ja rikkihiiltä käytettiin fumigantteina eli ilmaan haihtuvina aineina. Orgaanisten hyönteismyrkkyjen nopea kehitys syrjäytti arseeniin ja muihin epäorgaanisiin aineisiin perustuvat myrkyt 1900-luvun puolivälissä. Sveitsiläinen Paul Müller huomasi jo 1800-luvulla syntetisoidun DDT:n olevan hyvin tehokas mm. kärpäsiä ja hyttysiä vastaan. Se otettiin hyönteismyrkkynä käyttöön 1942, ja lindaani keksittiin pian sen jälkeen. Toisaalla Saksassa keksittiin organofosfaatit 1930-luvun lopussa, ja niistä kehitettiin sekä tehokkaita hyönteismyrkkyjä että taistelukaasuja. Ensimmäinen maataloudessa käytetty organofosfaatti oli parationi. Luonnon pyretriinejä päivänkakkaran sukuisista kasveista oli käytetty vuosisatoja kasviuutteina, mutta vaikuttavat aineet eristettiin 1900-luvulla ja synteettisiä pyretroideja kehitettiin 1970-luvulta alkaen. Samoin erittäin myrkyllisestä nikotiinista kehitettiin useita paremmin hyönteismyrkyksi soveltuvia neonikotinoideja 1970-luvulta alkaen.


title: Hyönteismyrkky

text: Hyönteiset ovat olleet suuri kiusa sekä taloudellisesti että hygieenisesti, ja niitä vastaan on eri kulttuureissa käytetty varsin vaarallisiakin aineita. Systemaattisen tieteellisen kehitystyön tavoitteena on kuitenkin ollut löytää sellaisia vaikutusmekanismeja, jotka kohdistuisivat vain hyönteisiin, mutta eivät ihmisiin ja kotieläimiin. Koska keskeisimmät elintoiminnot ovat eri lajeilla periaatteessa melko samanlaisia, löytäminen ei ole ollut aivan helppoa. Ensimmäinen suuri lupaus näytti olevan DDT, joka on ihmiselle lähes myrkytön, koska se ei imeydy. Se todella olikin suuri edistysaskel ja sillä pystyttiin tehokkaasti vähentämään toisen maailmansodan aikana täiden levittämää pilkkukuumetta ja hyttysten levittämää malariaa. Keksinnön merkitystä osoittaa se, että Paul Müller sai siitä Nobelin palkinnon. Vähäisestä välittömästä myrkyllisyydestä seurasi kuitenkin aineen täysin holtiton käyttö. Se aiheutti erilaisia ekologisia haittoja alkaen lintujen kuolemista ja lisääntymishäiriöistä kalanpoikasten kuolemiseen hyönteisravinnon puutteeseen pienissä puroissa. Toisaalta DDT:stä luopuminen johti Yhdysvalloissa myrkytyskuolemien selvään lisääntymiseen, kun se korvattiin myrkyllisemmillä organofosfaateilla. Uudemmilla organofosfaateilla on saavutettu osittainen myrkyllisyysero hyönteisten ja nisäkkäiden välillä siihen perustuen, että esim. malationi ei ole itse myrkyllinen, vaan siitä hyönteisissä nopeasti muodostuva ja hitaasti hajoava malaoksoni. Ihmisessä ja muissa nisäkkäissä malaoksonia muodostuu malationista hitaasti, ja se hajoaa nopeasti, mikä vähentää aineen myrkyllisyyttä nisäkkäille ratkaisevasti. Myös uudemmat hyönteismyrkyt kuten pyretroidit ovat ihmisille melko myrkyttömiä


title: Hyönteismyrkky

text: Organofosfaattien myrkkyvaikutus perustuu siihen, että ne estävät hermostossa ja lihaksissa asetyylikoliiniesteraasi-entsyymiä, joka pilkkoo asetyylikoliinia. Tämä taas on hermoston välittäjäaine, jota vapautuu hermopäätteestä seuraavan hermosolun pinnalla oleville reseptoreille tai hermo-lihasliitoksessa oleville reseptoreille. Jos asetyylikoliini ei hajoa normaalisti, seuraa hermon tai lihaksen ylikiihottuminen, joka näkyy mm. kouristuksina, syljenerityksen lisääntymisenä ja monina keskushermoston ja autonomisen hermoston oireina. Suuret annokset aiheuttavat kuoleman hengityksen lamaantumisen, limanerityksen ja keuhkoputkien supistuksen aiheuttaman tukehtumisen seurauksena. Aineet imeytyvät helposti iholta ja myös hyönteisten kitiinikuoren läpi ja ne ovat siksi tehokkaita hyönteismyrkkyjä.


title: Hyönteismyrkky

text: Organofosfaatit ovat tällä hetkellä Suomessa lähinnä ammattikäytössä. Eniten käytetään dimetoaattia, malationia ja organofosfaattien kanssa samoin vaikuttavaa karbamaattia metiokarbia.


title: Hyönteismyrkky

text: DDT:n aiheuttaman suuren innostuksen vallitessa syntetisoitiin 1940-luvulta alkaen useita kloorattuja hyönteismyrkkyjä kuten metoksikloori, lindaani, klordaani, endriini, aldriini, dieldriini ja heptakloori. Lindaania lukuun ottamatta ne eivät koskaan yleistyneet Suomessa. Metoksikloori ja DDT ovat nisäkkäille varsin myrkyttömiä, mutta muut klooratut hyönteismyrkyt ovat varsin tai hyvin myrkyllisiä. Lisäksi ne kaikki ovat rasvaliukoisa ja hyvin pysyviä, minkä takia ne kertyvät ympäristön eliöissä ns. ravintopyramidin mukana. Ravinnon rasvojen mukana ne imeytyvät myös ihmiseen. Siksi niistä on 1970-luvulta alkaen pyritty eroon ja useimmat on kielletty (ks. jäljempänä). DDT on käytössä malarian torjunnassa eräissä trooppisissa maissa ja lindaani on rajoitetussa käytössä. Suomessa pitoisuudet ympäristössä ja ihmisissä ovat nykyään erittäin pieniä.


title: Hyönteismyrkky

text: Pyretriinit ovat seos krysanteemisuvun kasveissa esiintyviä luonnon omia myrkkyjä. Niitä on käytetty vuosisatoja kasveista uutettuina hyönteismyrkkyinä, mutta niillä on kaksi ongelmaa. Pyretriinit ovat varsin herkistäviä aineita, ja siksi ne aiheuttavat allergisia reaktioita, ihottumia ja astmaa. Toiseksi ne hajoavat hyvin nopeasti auringonvalon vaikutuksesta. Siksi on pyritty kehittämään vähemmän allergisoivia ja luonnossa kestävämpiä aineita, joita ovat mm. permetriini, sypermetriini, deltametriini ja fenvaleraatti. Ihmisen ihon läpi aineet imeytyvät huonosti ja ne hajoavat elimistössä nopeasti, joten myrkyllisyys on vähäinen eivätkä ne ole kertyviä. Ne ovat varsin kalliita, jonka takia ammattikäyttö on vähäisempää ja niitä käytetään yleisemmin kotien ja harrastuspuutarhojen hyönteismyrkkyinä. Niitä käytetään myös loisten kuten täiden torjuntaan. Pyretriiniseos on sallittu myös luomuviljelyssä.


title: Hyönteismyrkky

text: Nikotiinia on aikaisemmin käytetty lähinnä kasvihuoneissa hyönteismyrkkynä, mutta se on erittäin hankala ja myrkyllinen käytössä suuren haihtuvuutensa ja lyhyen vaikutuksensa takia, ja se aiheuttaa helposti työntekijöiden myrkytyksiä. Siksi käyttö on teollisuusmaissa jokseenkin loppunut. Kemiallisesti syntetisoituja johdoksia on pyritty kehittämään 1970-luvulta alkaen tavoitteena vähäisempi myrkyllisyys ihmisille ja pidempi vaikutusaika. Näitä neonikotinoideja ovat mm. imidaklopridi, nitenpyraami ja asetamipridi. Niitä käytetään mm. rypsin siemenien peittaamiseen, niin että hyönteiset eivät syö kasveja heti niiden taimien noustua maan pinnalle. Niiden myrkyllisyyttä ihmiselle pidetään vähäisenä, ja esim. itsemurhayritysten kuolleisuus on vähäinen. Viime aikoina niiden on väitetty aiheuttaneen mehiläiskuolemia, ja joissakin olosuhteissa haittoja on osoitettu mm. kimalaisilla. Mehiläisten viime vuosien huonon menestyksen osalta neonikotinoidien osuutta ei ole toistaiseksi pystytty näyttämään toteen. Laajempi kysymys on kuitenkin se, tehdäänkö sama virhe kuin DDT:n kohdalla, eli aineita käytetään holtittomasti, jolloin haitat tulevat suuremmiksi kuin hyödyt.


title: Hyönteismyrkky

text:
Suomessa vähän tunnettu luonnosta saatava myrkkyryhmä on rotenoidit, joita saadaan Derris elliptica -kasvista ja sen sukulaiskasveista. Rotenoideja on käytetty paitsi hyönteismyrkkyinä, myös mm. kalastukseen pienissä lammissa, koska ne ovat kaloille hyvin myrkyllisiä ja halvaantuneet kalat voidaan poimia veden pinnalta.
Useat aineet olivat Suomessa poistuneet tai poistumassa käytössä jo ennen kieltämistä.


title: Áššu

text: Áššu oli vuonna 1993 perustettu pohjoissaamenkielinen sanomalehti, jota julkaistiin kaksi kertaa viikossa: tiistaisin ja perjantaisin. Vaikka sitä julkaistiin Kautokeinossa, sitä jaettiin myös Norjassa, Ruotsissa ja Suomessa. Lehden julkaisija oli Aviisa AS, jonka omistavat Nordavis AS (35,0 %), Norjan saamelaisyhdistys (32,5 %) ja Norske Reindriftssamers Landsforbund (32,5 %). Áššu lakkautettiin ja yhdistettiin kaarasjokelaisen Min Áigin kanssa Ávvir-lehdeksi joka alkoi ilmestyä saamelaisten kansallispäivänä 6. helmikuuta vuonna 2008.


title: TM 65 77

text: TM 65 77 eli telamiina 65 77 on vuonna 1965 suunniteltu, painevaikutteinen panssarimiina, joka on käytössä vain Suomen puolustusvoimilla. Telamiinat valmistetaan Suomessa. Alkuperäisversio TM 65:ssä käytettiin US-65 -sytytintä, joka on myöhemmin vaihdettu vuosimallin 1977 painosytyttimeen. TM 65 77:n rakenne ja toiminta perustuu suurilta osin venäläisvalmisteiseen TM 62:een.


title: TM 65 77

text:
TM 65 77 on pyöreä ja väriltään vihreä tai harmaa. Harjoituskappale on keltainen. Pintamateriaalina käytetään lasikuitukangasta, joka estää helposti lohkeilevaa TNT-valua murenemasta. TM 65 77 on erittäin halpa ja yksinkertainen joten niitä voidaan tarvittaessa valmistaa todella nopeasti ja halvalla suuria määriä. Toimintavarmuutensa se säilyttää Suomen maastossa sääolosuhteista riippumatta niin kauan kuin tarve vaatii.
Telamiina voidaan asentaa lumeen, maahan tai matalaan veteen ja sen päätehtävänä on pysäyttää panssariajoneuvojen liike. Panssarivaunuista telamiina katkaisee telan ja vaurioittaa telapyörästöä, tehden ne liikuntakyvyttömäksi. Pyöräajoneuvot (kuljetusajoneuvot, henkilöautot jne.) se tuhoaa täysin.


title: TM 65 77

text: Telamiinassa 65 77 on viisi pääosaa, jotka yhdessä muodostavat laukaisukoneiston:


title: TM 65 77

text: Telamiina 65 77 on suunniteltu voitavan asentaa maastoon, tielle, rantaveteen tai lumeen. Miinoitteissa telamiinojen etäisyys toisistaan on oltava vähintään viisi metriä, jolla pyritään estämään telamiinoja räjäyttämästä toisiaan.


title: TM 65 77

text: Telamiinan 65 77 teknisiä tietoja:


title: Kasvutekijä (kasvitiede)

text: Kasvutekijä on sellainen fysikaalinen ja kemiallinen tekijä, joka vaikuttaa kasvien kasvuun ja satoon. Kasvutekijöitä ovat esimerkiksi ravinteet, happamuus, kosteus, valo, ilma, lämpötila, hiilidioksidi ja vesi.


title: Kasvutekijä (kasvitiede)

text: Ympäristön jokin fysikaalinen tai kemiallinen kasvutekijä, ominaisuus on optimaalinen, kun eliö kasvaa ja lisääntyy siinä parhaiten.


title: Altyn Tepe

text: Altyn Tepe oli Turkmenistanissa Mianan kylän lähellä sijainnut asuinpaikka neoliittisella kaudella ja pronssikaudella. Paikalla on suoritettu arkeologisia kaivauksia vuodesta 1965 alkaen. Rauniot ovat 25 hehtaarin laajuiset ja 22 metrin korkuiset.


title: Bukittinggi

text: Bukittinggi on 91 983 asukkaan kaupunki Länsi-Sumatralla Indonesiassa. Kaupungin pinta-ala on 25,24 km². Bukittinggi sijaitsee () tulivuorten Mount Singgalang (sammunut) ja Mount Marapi (aktiivinen) lähellä Minangkabaun ylängöllä 90 km maanteitse Padangista, Länsi-Sumatran pääkaupungista. Kaupungin ilmasto on viileä, 16,1–24,9 °C, joka johtuu kaupungin korkeasta sijainnista noin 930 metrin korkeudella.


title: Mick Tucker

text: Michael Thomas "Mick" Tucker (17. heinäkuuta 1947 Lontoo, Englanti, Britannia – 14. helmikuuta 2002 Welwyn Garden City, Hertfordshire, Englanti, Britannia) oli brittiläinen muusikko. Hänet tunnetaan parhaiten Sweet-yhtyeen rumpalina, jona hän toimi aina perustamisvuodesta 1968 1990-luvun alkupuolelle asti.


title: Mick Tucker

text: Tucker oli nuoruudessaan käynyt kokin opintoja, ja erityisesti Sweetin alkuaikoina hän usein myös valmisti kiertueilla yhtyeen ruoan.Väistö, Perttunen 2003, s.7.


title: Mick Tucker

text:
Tucker aloitti soittamisen teini-iässä ja kuului pariin kokoonpanoon, joista ensimmäinen oli nimettömäksi jäänyt koulupoikayhtye, joka esitti The Shadowsin instrumentaalista rautalankamusiikkia. Yhtyeeseen kuului myös tuleva alkuperäinen Sweet-kitaristi Frank Torpey.
Jälkimmäiseen yhtyeeseen, Bluesology, Tuckerin pyysi sen pianisti Reginald Dwight, joka myöhemmin nousi kuuluisuuteen nimellä Elton John. Bluesologyn solisti taas oli Long John Baldry ja yhtye pääsi jopa julkaisemaan muutamia singlejä, tosin jatkuvista kokoonpanomuutoksista johtuen ei ole varmuutta, soittaako tuolloin taiteilijanimeä Mick Inkpen käyttänyt Tucker niissä. Tuckerin seuraava yhtye oli The Beatles -tyyppistä pop rockia esittänyt Fortune Tellers, joka pääsi soittamaan muutamalle keikalle, mutta ei yltänyt levytyssopimukseen asti.Väistö, Perttunen 2003, s.7.


title: Mick Tucker

text: Koska Fortune Tellers ei päässyt levyttämään, siirtyi hän Wainwright's Gentlemen-yhtyeeseen, johon myös tuleva Sweet-laulaja Brian Connolly liittyi tulevan Deep Purple-solistin Ian Gillanin tilalle. Myöskään Wainwright's Gentlemen ei kuitenkaan onnistunut saamaan äänitteitä julkaistuksi, vaikka Tuckerin mukaan muutama kappale nauhoitettiinkin. Levytyssopimus jäi uupumaan. Lopulta Tucker erotettiin yhtyeestä, koska hän ei sen managerin mielestä sopinut yhtyeen vanhakantaiseen tyyliin. Samalla Brian Connolly lähti yhtyeestä, osoittaakseen lojaalisuutta ystävälleen.Väistö, Perttunen 2003, s.6.Väistö, Perttunen 2003, s.7.


title: Mick Tucker

text: Vuonna 1968 Tucker ja Connolly perustivat purukumipoppia esittäneen Sweetshop -yhtyeen basisti Steve Priestin ja kitaristi Frank Torpeyn kanssa. Pian nimi muutettiin Sweetiksi ja kun vuonna 1971 Andy Scott tuli kitaristiksi oli kuuluisa kokoonpano valmis. Sweet nousi suureen suosioon vuosien 1971 ja 1972 aikana purkkahittien ansiosta. Sweet siirtyi kuitenkin pian tyylillisesti glam rockiin ja lopulta hard rockiin. Mick Tucker nousi arvostetuksi rumpaliksi ja hänen rumpusoolonsa olivat konserttien kohokohtia tehosteineen. Tucker oli mukana yhtyeessä aina sen hajoamiseen eli vuoteen 1982 asti. Vuonna 1985 Tucker ja Scott kokosivat Sweetin uudelleen ja Tucker oli mukana aina 1990-luvun alkupuolelle asti.


title: Mick Tucker

text: Tuckerilla todettiin leukemia vuodenvaihteessa 1996–97 ja hän kuoli sairauteen vuonna 2002 Welwyn Garden Cityssä, Hertfordshiressä. Vaikka viimeisinä hetkinä alkoikin näkyä jo merkkejä paremmasta, 9. helmikuuta 2002, Brian Connollyn kuoleman viisivuotispäivänä, huonovointinen Tucker otettiin sisään sairaalaan ja hän menehtyi ystävänpäivänä, 14. helmikuuta. Hautajaispuheessaan hänen entinen yhtyekaverinsa Andy Scott kehui Tuckerin olleen 1970-luvun paras brittirumpali, jonka kanssa oli suuri kunnia soittaa samassa yhtyeessä. Myös entinen Sweet-basisti Steve Priest oli mukana hautajaisissa. Tuckeria jäivät kaipaamaan ystävien ja fanien lisäksi vaimo sekä 22-vuotias tytär.Väistö, Perttunen 2003, s.121-122.


title: Bernd Schuster

text: Bernd Schuster (s. 22. joulukuuta 1959 Augsburg, Länsi-Saksa) on saksalainen entinen jalkapalloilija ja nykyinen valmentaja. Maaliskuusta 2018 lähtien hän on valmentanut kiinalaista Dalian Yifangia.


title: Bernd Schuster

text: Schuster pelasi vuosina 1980–1984 Saksan maajoukkueessa 21 ottelua ja teki niissä neljä maalia. Hän saavutti Euroopan-mestaruuden vuonna 1980. Keskikentällä pelannut Schuster edusti seuratasolla Kölniä, Barcelonaa, Real Madridia, Atlético Madridia, Bayer Leverkusenia ja Universidadia. Barcelonassa hän voitti Cup-voittajien cupin vuonna 1982 ja Espanjan pääsarjamestaruuden vuonna 1985 sekä Real Madridissa Espanjan pääsarjamestaruuden vuosina 1989 ja 1990.Valmennusuransa Schuster aloitti 2. Bundesligan Fortuna Kölnissä ja Kölnissä 1990-luvun lopussa. Vuonna 2001 hän siirtyi Espanjan Segunda Divisióniin Xerezin valmentajaksi. Ensimmäisellä kaudella joukkue sijoittui sarjan neljänneksi, joka on sen historian paras sijoitus, mutta nousuhaaveet kariutuivat viimeisellä kierroksella. Kahden kauden jälkeen Schuster siirtyi ukrainalaiseen Šah’tar Donetskiin, jossa hyvästä alkukaudesta huolimatta ei kotimaan sarjassa tullut menestystä ja Mestarien liigasta joukkue putosi jo karsintakierroksilla. Schuster erotettiin viikkoa ennen kuin joukkue pelasi Ukrainan cupin loppuottelussa, jonka se voitti.


title: Bernd Schuster

text: Kesällä 2004 Schuster palasi Espanjaan, pääsarjassa Primera Divisiónissa pelanneeseen valencialaiseen Levanteen. Tälläkin kertaa joukkue pelasi hyvän alkukauden ollen parhaimmillaan sarjan kolmannella sijalla, mutta kauden puolivälissä tullut romahdus vei joukkueen putoamisviivan tuntumaan ja Schuster sai lähteä neljä ottelua ennen kauden päätöstä. Korvaajaksi tulleen José Luis Oltran valmennuksessa joukkue ei voittanut yhtään ottelua ja putosi kauden päätteeksi Segunda Divisióniin. Kesällä 2005 Schuster aloitti vastikään Primera Divisióniin nousseen Getafen valmentajana ja luotsasi toisella kaudellaan joukkueen Copa del Reyn loppuotteluun ja sitä kautta kauden 2007–2008 UEFA Cupiin.


title: Bernd Schuster

text: Heinäkuussa 2007 Schuster nimitettiin odotetusti Real Madridin uudeksi päävalmentajaksi, erotetun Fabio Capellon tilalle. Schusterin johdolla joukkue saavutti Espanjan pääsarjan mestaruuden kaudella 2007–2008 ja Espanjan supercupin kesällä 2008, mutta seuraavalla kaudella tulokset eivät olleet odotetunlaisia ja Schuster sai potkut joulukuussa 2008 vain muutamia päiviä ennen Barcelonaa vastaan pelattavaa klassikko-ottelua. Hänet korvasi espanjalainen Juande Ramos.


title: Bernd Schuster

text: Kesäkuussa 2010 Schuster palasi puolentoista vuoden tauon jälkeen valmennustehtäviin allekirjoitettuaan sopimuksen turkkilaisen Beşiktaşin kanssa. Menestys turkkilaisseurassa jäi kuitenkin vaisuksi ja seura putosi jo varhain kauas Turkin Superliigan mestaruuskamppailusta. Lopulta Schuster erosi tehtävistään maaliskuun puolivälissä 2011 Beşiktaşin majaillessa sijalla 7.


title: Bernd Schuster

text: Kesäkuussa 2013 Schuster palasi yli kahden vuoden tauon jälkeen valmennustehtäviin Málagan päävalmentajana. Kausi sujui odotuksia heikommin ja kierros ennen La Ligan loppua Málagan seurajohto ilmoitti, ettei Schuster jatka seuran valmentajana kauden jälkeen.


title: Bernd Schuster

text: Maaliskuussa 2018 Schuster palasi valmennustehtäviin lähes neljän vuoden tauon jälkeen, kun hänestä tuli Kiinan Superliigan nousijajoukkue Dalian Yifangin päävalmentaja.


title: Sepp Maier

text: Sepp Maier (s. 28. helmikuuta 1944, Metten, Saksa) on saksalainen entinen jalkapallomaalivahti ja yksi kaikkien aikojen parhaita pelipaikallaan. Hän on maailmanmestari ja Euroopan mestari.


title: Sepp Maier

text: Maier pelasi koko ammattilaisuransa yhdessä seurajoukkueessa. Hän edusti Bayern Müncheniä vuodet 1965–1980 pelaten yhteensä 537 ottelua. Vuosien 1966 ja 1977 välisenä aikana Maier pelasi 422 perättäistä ottelua, joka on edelleen Saksan ennätys. Hän voitti Saksan bundesliigan mestaruuden neljästi ja Euroopan Cupin kolmasti. Maier valittiin myös Saksan liittotasavallan parhaaksi jalkapalloilijaksi kolme kertaa.


title: Sepp Maier

text: Maier edusti Saksan jalkapallomaajoukkuetta 95 ottelussa ja pelasi neljissä perättäisissä MM-kilpailuissa Englannin vuoden 1966 kisoista lähtien. Englannissa Maier oli vielä Hans Tilkowskin varamaalivahti, mutta neljä vuotta myöhemmin Meksikossa hän oli jo selvä ykkösvahti pelaten kaikki ottelut. Kotikisoissa 1974 Maier oli uransa huipulla ja torjui maansa maailmanmestaruuteen. Loppuottelussa Saksan liittotasavalta voitti Alankomaat 2–1. Maier torjui Saksan maalilla vielä 1978 Argentiinassa. Maailmanmestaruuden lisäksi Maier voitti Euroopan mestaruuden vuonna 1972 ja torjui Euroopan-mestaruuskisojen finaalissa vuonna 1976, jolloin Tšekkoslovakia otti mestaruuden.Maaliskuussa 2004 Pelé nimesi Maierin FIFA 100:aan, eli luetteloon 125 parhaasta elävästä jalkapalloilijasta.


title: Fritz Klein

text: Fred "Fritz" Klein (27. joulukuuta 1932 – 24. toukokuuta 2006) oli yhdysvaltalainen seksuaalisuuden tutkija, psykiatri ja biseksuaalisuusalan edelläkävijä. Hän kehitti "Klein Sexual Orientation Grid" -nimellä tunnetun Kinseyn asteikolle vaihtoehtoisen tavan mitata yksilön seksuaalista suuntautumista.


title: Fritz Klein

text: Klein syntyi Wienissä, Itävallassa, ja pakeni lapsena New Yorkiin. Hän opiskeli Yeshivan yliopistossa, Columbian yliopistossa ja Sveitsissä.


title: Fritz Klein

text: Klein toimi psykiatrina New Yorkissa 1970-luvulla. Hän oli biseksuaali ja yllättyi siitä saatavilla olevan tiedon vähyydestä. Hän julkaisi teoksen "The Bisexual Option: A Concept of One Hundred Percent Intimacy", joka on yksi alan merkittävimmistä teoksista.


title: Fritz Klein

text: Klein muutti vuonna 1982 San Diegoon ja perusti "Journal of Bisexuality" -julkaisun. Myös American Institute of Bisexuality on hänen aloittamansa. Vanhemmalla iällään Kleinilla todettiin syöpä, jonka vuoksi hän joutui leikkaukseen. Hän kuoli sydänkohtaukseen kotonaan 73-vuotiaana.


title: CircleMUD

text: CircleMUD on DikuMUDista kehitetty MUD-pelityyppi ja -ohjelmisto. Se on pääsääntöisesti pyrkinyt säilyttämään alkuperäisen Dikun tunnelman ja käyttöliittymän, mutta muuten siihen on lisätty erilaisia ominaisuuksia, pelimaailmaa on laajennettu, ja palvelinohjelman lähdekoodia on muutettu joustavammaksi ja selkeämmäksi, eli helpommin muokattavaksi. Ohjelmisto on saatavilla muun muassa monille Unix-varianteille, Microsoft Windowsille, OS/2:lle, joillekin Macintosh-järjestelmille, OpenVMS:lle ja Amiga-tietokoneille.


title: CircleMUD

text: CircleMUDin viimeinen virallinen versio on vuonna 2002 julkaistu 3.1. Alkuperäistä CircleMUDia ei enää aktiivisesti kehitetä, vaan sen manttelijanperijänä jatkaa tbaMUD-projekti, joka perustuu vuonna 2006 julkaistuun epäviralliseen Circle-versioon 3.5.


title: CircleMUD

text: CircleMUDin ensimmäinen versio julkaistiin vuonna 1993, ja projektin alkuperäinen ja huomattavin kehittäjä oli yhdysvaltalainen Jeremy Elson, joka vuonna 2009 työskentelee tutkijana Microsoftilla.


title: Annecy

text: Annecy on kaupunki Ranskassa, Rhône-Alpesin hallintoalueella (région), Haute-Savoien departementissa, jota se myös hallinnoi departementin hallituskaupunkina. Kaupunki sijoittuu samannimisen järven (Lac d'Annecy) rannalle, Alppien pohjoisreunalle, Chambéryn ja Geneven väliin. Kaupungissa on 51 023 asukasta (2006) ja sen väestötiheys on 3 738 asukasta neliökilometrillä.


title: Annecy

text: Lac d'Annecyn pohjoisranta oli asutettu viimeistään 3100 eaa. Alue jäi Rooman vallan alle 62 eaa., ja näihin aikoihin kaupungin paikalla sijaitsi pieni käsityöläiskylä Boutae, joka on roomalainen nimitys Annecylle. Rooman vallan heiketessä kansainvaellukset aiheuttivat niin paljon turvattomuutta, että kylä kuihtui täysin. Legendan mukaan asutus siirtyi läheisen Annecy-le-Vieux’n kukkulalle, mutta tätä ei ole koskaan saatu todistettua arkeologisin tutkimuksin.


title: Annecy

text: Tärkeä sijainti Geneven ja Chambéryn välissä on jättänyt paljon merkintöjä kaupungista 900- ja 1000- luvuilta näiden kahden kaupungin asiakirjoihin. Annecysta tuli kreivikunnan pääkaupunki 1200-luvulla Genèven kreivien tullessa ajetuksi alueen silloisesta keskuksesta ajauduttuaan vakaviin konflikteihin piispojen kanssa. 1100-luvulta lähtien Thiou-joen rannoille alkoi kerääntyä tiivis käsityöläisten ja kauppiaitten yhteisö.


title: Annecy

text: Clément VII:n, Genèven suvun viimeisen edustajan kuoltua ja suvun sammuttua alue liitettiin Savoijin kuningashuoneeseen. Vuonna 1444 Annecysta tuli Savoijin herttuan erioikeudella pääkaupunki seudulle, johon kuuluivat kunnat Genevois, Faucigny ja Beaufortain.


title: Annecy

text: Kalvinismin levittyä Genevestä 1500- luvulla tuli Annecysta François de Salesin johtaman vastauskonpuhdistuksen keskus vuonna 1535. 1600-luvun lopulta lähtien Annecyyn alkoi voimakkaasti keskittyä teollisuutta, joka sai voimansa Thiou-joesta tuotetusta vesivoimasta. Ranska valloitti Savoijin alueen vallankumouksensa aikana 1800-luvun alussa, ja alue liitettiin Mont-Blancin departementtiin, jonka silloinen keskus oli Chambéry. Pian, vuonna 1815, alue palautettiin kuitenkin takaisin Savoijien kuningashuoneelle.


title: Annecy

text: Vuonna 1860 Savoiji liitettiin Ranskaan, ja Annecysta tuli uuden Haute-Savoien departementin hallintokeskus. 1900-luvun teollinen keskittyminen kaupunkiin ei haitannut alppien ja järven vetovoimaan pohjautuvan turismin kehittymistä.


title: Annecy

text: 1. tammikuuta 2017 Annecyn kaupunkiin yhdistyi viisi kuntaa: Annecy-le-Vieux, Cran-Gevrier, Meythet, Pringy ja Seynod.Annecyn taajamaa koostuu 13 kunnasta: Annecy, Annecy-le-Vieux, Argonay, Chavanod, Cran-Gevrier, Épagny, Metz-Tessy, Meythet, Montagny-les-Lanches, Poisy, Pringy, Quintal ja Seynod.


title: Annecy

text: Kaupunki on jaettu kolmeen hallintopiiriin:


title: Annecy

text:
Annecyn asukasmäärän kehitys
Annecyssa on kaksi korkea-asteen oppilaitosta:Annecy on moottoritie A41:n (E712) varressa, joka yhdistää Geneven ja Lyonin. Myös Italiaan on hyvät kulkuyhteydet Mont Blancin alittavan tunnelin kautta. Rautatieasemalta lähtee tavallisia- ja TGV-junia. TGV-junat saavuttavat kuitenkin huippunopeutensa vasta Lyonissa tai Mâconissa. Kaupungissa on myös lentokenttä, jolta lähtee useita päivittäisiä vuoroja Pariisin Orlyn lentoasemalle. Bussit ovat Annecyn ainoa julkisen liikenteen muoto.


title: Raymond Barre

text: Raymond Barre O.Q. (12. huhtikuuta 1924 Saint-Denis de la Réunion, Réunion – 25. elokuuta 2007 Val-de-Grâce, Pariisi) oli ranskalainen taloustieteilijä ja keskustaoikeistolainen poliitikko. Hän oli maansa pääministerinä 1976–1981.


title: Raymond Barre

text: Barre syntyi Réunionin saarella Intian valtamerellä ja opiskeli kotisaarellaan lakia, kunnes joutui armeijaan vuonna 1944. Hänet sijoitettiin tykistöyksikköön, joka ei kuitenkaan ennättänyt Madagaskaria pidemmälle ennen sodan päättymistä.


title: Raymond Barre

text: Myöhemmin Barre muutti Pariisiin, jossa opiskeli Sciences Possa. Hän väitteli tohtoriksi Pariisin yliopistolta 1950. Ennen politiikkaan lähtemistään hän opetti taloustieteen professorina. Hän kirjoitti 1950-luvulla poliittisesta taloustieteestä oppikirjan, joka on vieläkin yleisesti käytössä.


title: Raymond Barre

text: Barre aloitti poliittisen uransa 1959 teollisuusministeriössä entisen professorinsa alaisuudessa. Barre ei ikinä liittynyt puolueeseen, mutta hänet liitettiin UDF:aan. Barre oli Euroopan talousyhteisön komissaarina talous- ja rahoitusasioissa 1967–1973 ja kommission yhtenä varapuheenjohtaja, jossa hän kehitti tulevan Euroopan unionin talouspolitiikkaa.


title: Raymond Barre

text: Ranskaan hän sai nimityksen ulkomaankauppaministeriksi 1976, kun maailmansotaa kestänyt kolmikymmenenvuotinen nousukausi oli hiipumassa. Seitsemän kuukautta myöhemmin presidentti Valéry Giscard d'Estaing nimesi ”Ranskan parhaana taloustieteilijänä” pitämänsä melko tuntemattoman Barren pääministeriksi ja hän piti samaan aikaan talousministerin paikkaa. Barren palatessa hän syrjäytti edellisen pääministeri Jacques Chiracin, mikä aloitti Ranskan oikeistoa 2000-luvulle asti jakaneen keskinäisen kilpailun. Barre luopui talousministerin salkusta 1978, mutta jatkoi pääministerinä Giscard d'Estaingin vaalitappioon asti.


title: Raymond Barre

text: 1970-luvun talouskriisissä Barre otti käyttöön tiukkoja toimia inflaatiota vastaan ja julkisten menojen leikkaamiseksi, mikä johti tuhansiin irtisanomisiin. Vastineeksi tälle Chirac ja joukko hänen kannattajiaan erosi ja perusti oman oikeistopuolueensa RPR:n, kun Barre pysyi lähellä UDF:aa ja oli sen presidenttiehdokas 1988, vastassaan Chirac. Mahdollisesti oikeiston hajoamisen vuoksi sosialisti François Mitterrand valittiin uudelleen presidentiksi.


title: Raymond Barre

text: Barre vaikutti parlamentissa, jossa hän äänesti usein vasemmisto-opposition mukana Chiracia ja RPR:ää vastaan tuskastuttaen konservatiiviliittolaisensa. Hän oli myös kuuluisa torkahteluistaan parlamentissa. Hänet valittiin Lyonin pormestariksi 1995 ja hän jätti politiikan 2002.


title: Raymond Barre

text: Myöhempinä vuosina Barrea syytettiin antisemitismista. Hänen sanottiin vähätelleen vuoden 1980 synagogan pommi-iskua Pariisissa. Hän puolusti myös entistä virkamiestä Maurice Paponia, joka tuomittiin yhteistyöstä natsien kanssa sodan aikana.


title: Raymond Barre

text: Barre kuoli Pariisissa 83-vuotiaana.


title: J. M. Barrie

text: Sir James Matthew Barrie, kirjailijanimeltään J. M. Barrie, (9. toukokuuta 1860 – 19. kesäkuuta 1937) oli skotlantilainen kirjailija. Hänen tunnetuin teoksensa on lastennäytelmä "Peter Pan", kertomus pojasta, joka ei halua kasvaa aikuiseksi. "Peter Panista" on tehty useita elokuvaversioita.


title: J. M. Barrie

text: Barrie oli toiseksi nuorin kymmenen lapsen katraassa. Hän opiskeli Glasgow’ssa ja Edinburghin yliopistossa. Hän muutti Lontooseen ja kirjoitti ensin sanomalehtiin, mutta myöhemmin hän kirjoitti romaaneja, novellikokoelmia ja vuodesta 1897 alkaen lähinnä näytelmiä. Hänen nuoruudenteoksilleen on ominaista skotlantilainen murre, leikkisä huumori ja tunteellisuus. Kriitikot eivät ole arvostaneet moniakaan hänen teoksistaan, parhaina pidetään näytelmiä "Quality Street" (1901), "The Admirable Crichton" (1902), "What Every Woman Knows" (1908), "The Twelve-Pound Look" (1910), "The Will" (1913) ja "Dear Brutus" (1917).


title: J. M. Barrie

text: Barrien avioliitto näyttelijä Mary Ansellin kanssa päättyi eroon 1910 kestettyään 15 vuotta.


title: J. M. Barrie

text: J. M. Barriesta itsestäänkin on tehty löyhästi tosiasioihin perustuva elokuva, vuonna 2004 ilmestynyt "Finding Neverland – tarinan lähteillä", jossa häntä esittää Johnny Depp. Elokuva keskittyy suhteeseen, jonka Barrie loi Llewelyn Daviesin perheen lasten kanssa ja jota pidetään inspiraation lähteenä "Peter Panin" lapsihahmoille. Depp sai roolistaan parhaan miespääosan Oscar-ehdokkuuden.


title: Otello (Verdi)

text: Otello on Giuseppe Verdin säveltämä nelinäytöksinen ooppera. Sen italiankielisen libreton kirjoitti Arrigo Boito William Shakespearen näytelmän "Othello" mukaan. Otellon Suomen ensiesitys oli 2. helmikuuta 1923 Suomalaisessa Oopperassa.


title: Otello (Verdi)

text: Edellisen oopperansa Aidan valmistuttua vuonna 1871 Verdi oli päättänyt, ettei hän enää säveltäisi ainoatakaan oopperaa. Hän muutti kuitenkin mielensä tutustuttuaan Arrigo Boiton laatimaan käsikirjoitukseen. Otellon ensiesityksestä tuli sensaatio: niin yleisö, esiintyjät kuin arvostelijatkin olivat yhtä mieltä siitä, että 73-vuotias säveltäjä oli 16 vuotta kestäneen vaikenemisensa aikana uudistunut ja hänen taiteellinen kekseliäisyytensä saanut uusia ulottuvuuksia. Ensi-illassa orkesterissa oli mukana yhtenä viulistina tuleva kapellimestari, silloin 20-vuotias Arturo Toscanini.


title: Otello (Verdi)

text: Otellon osaa pidetään Verdin suurimpana ja vaikeimpana tenoriosana. Otellon osa on monipuolinen: sankaritenorilta vaaditaan monia kykyjä muuntautua niin epätoivoon, ironiaan kuin hulluuteen. Oopperan alussa Otello näyttäytyy lavalla sankarillisena. Oopperan edetessä sankarillinen sävy muuttuu ironiseksi ja itsetuhoiseksi väkivallaksi. Desdemonan viattomuus korostuu Verdin musiikissa. Vastakohdan Desdemonalle tuo pahantekijä, demoni, Jago.


title: Otello (Verdi)

text: sotilaita ja merimiehiä, aatelisherroja ja -rouvia, kansaa (kuoro)


title: Otello (Verdi)

text: Otellon roolia pidetään usein italialaisen tenorirepertuaarin haastavimpana. Rooli on sävelletty dramaattiselle tenoriäänelle, ja jotkut kuuluisat Otellot ovatkin olleet Wagner-rooleihin erikoistuneita heldentenoreita. Roolin ensimmäinen esittäjä oli Francesco Tamagno, joka vanhoilla päivillään levytti roolin aarioita ja dueton. Nämä levytykset, vaikkakin äänenlaadultaan primitiivisiä, ovat merkittävä dokumentti roolin alkuperäisestä tulkinnasta. Tamagnon jälkeen kuuluisia Otelloja ovat olleet Leo Slezak, Giovanni Martinelli, Ramon Vinay, Jon Vickers, Mario Del Monaco sekä Placido Domingo. Jagon rooli kuuluu yhtä lailla merkittävimpiin baritonirooleihin. Kuuluisia Jagoja ovat olleet mm. Tito Gobbi, Lawrence Tibbett, Leonard Warren, Piero Cappuccilli ja Sherrill Milnes. Desdemodan roolin tunnettuja esittäjiä ovat olleet Renata Tebaldi, Mirella Freni, Renata Scotto, Kiri Te Kanawa sekä Renee Fleming.


title: Otello (Verdi)

text: Satamakaupunki Kyproksen saarella, 1400-luvun loppu.


title: Claudio Ranieri

text: Claudio Ranieri (s. 20. lokakuuta 1951) on italialainen jalkapallovalmentaja ja entinen puolustaja. Marraskuusta 2018 lähtien hän on toiminut Fulhamin päävalmentajana.


title: Claudio Ranieri

text: Pitkän valmennusuran tehnyt Ranieri muistetaan erityisesti Leicester Cityn luotsaamisesta sensaatiomaisesti Englannin Valioliigan mestariksi kaudella 2015/16.


title: Claudio Ranieri

text: Ranieri aloitti ammattilaisuransa AS Romassa 1973. Roman aika jäi yhteen kauteen, kun peliaikaa ei Niels Liedholmin alaisuudessa tippunut. Hän siirtyi 1974 FC Catanzaroon, jota edusti kaikkiaan kahdeksan kautta ja pelasi joukkueen paidassa 225 ottelua. Hän pelasi myös Calcio Cataniassa ja US Città di Palermossa ennen kuin lopetti uransa 1986.


title: Claudio Ranieri

text: Peliuransa jälkeen Ranieri siirtyi valmentajaksi aloittaen pienen Campania Puteolanan peräsimessä 1987. Hän siirtyi Cagliari Calcioon 1988 nousten sardinialaisseuran luotsina maineeseen Italiassa. Hän nosti seuran kolmessa vuodessa Serie C1:stä aina Serie A:han saakka.


title: Claudio Ranieri

text: 1991 Ranieri siirtyi SSC Napolin päävalmentajaksi. Menestystä ei tullut Diego Maradonan lähdön jälkeen toivotulla tavalla, ja Ranierin suurimmaksi saavutukseksi jäi Gianfranco Zolan tuominen onnistuneesti Maradonan tontille.


title: Claudio Ranieri

text: 1993 Ranieri siirtyi ACF Fiorentinan peräsimeen. Hän johdatti firenzeläiset Serie A -nousuun heti ensimmäisellä kaudellaan. 1996 Fiorentina voitti Ranierin johdolla sekä Coppa Italian että Italian supercupin.


title: Claudio Ranieri

text: 1997 Ranieri siirtyi Fiorentinasta Valencia CF:n päävalmentajaksi. Ranierin johdolla Valencia voitti Copa del Reyn 1999 ja joukkue pelasi myös Mestarien liigassa. Valenciassa suosittu Ranieri nosti huipulle nuoria lahjakkuuksia kuten Gaizka Mendietan, Miguel Angel Angulon ja David Albeldan. Lisäksi Ranierin aikana Valenciaan hankittiin sittemmin suurta suosiota nauttineet Santiago Cañizares Real Madridista ja Claudio López Racing Club de Avellanedasta.


title: Claudio Ranieri

text: Kaudeksi 1999–2000 Ranieri siirtyi Atlético Madridin peräsimeen, mutta tulokset eivät tyydyttäneet puheenjohtaja Jesus Giliä, ja Ranieri sai potkut.


title: Claudio Ranieri

text: Syyskuussa 2000 Ranieri korvasi maanmiehensä Gianluca Viallin lontoolaisseura Chelsean luotsina. Vain auttavasti englantia puhunut Ranieri joutui alkuaikoinaan taistelemaan kielivaikeuksien kautta, mutta espanjaa ja italiaa puhuneiden seuratovereiden avulla Ranieri sai viestinsä perille.


title: Claudio Ranieri

text: Ensimmäisellä kaudellaan Ranieri luotsasi Chelsean Valioliigassa kuudenneksi. Kesällä 2001 Ranieri uudisti joukkuetta rajusti myyden mm. fanien rakastaman Dennis Wisen ja hankkimalla seuraan mm. William Gallas'n, Emmanuel Petit'n, Boudewijn Zendenin Frank Lampardin isolla rahalla. Panostukset eivät tuottaneet aivan toivottua tulosta, sillä sijoitus oli liigassa taas kuudes eikä FA Cupin finaalistakaan irronnut voittoa.


title: Claudio Ranieri

text: Kaudella 2002–03 Chelsea pääsi jo lähemmäksi liigakärkeä ja selvisi Mestarien liigaan. Roman Abramovitšin tultua seuran omistajaksi 2003 Ranieri sai käyttöönsä suuren siirtobudjetin. Italialaisluotsi oli kovassa puristuksessa, kun hänen paikalleen asetettiin jo Sven-Göran Erikssonia.


title: Claudio Ranieri

text: Kesällä 2003 Ranieri käytti siirtomarkkinoilla 120 miljoonaa puntaa hankkien mm. Damien Duffin, Juan Sebastián Verónin ja Hernan Crespon. Kaudella 2003–04 Chelsea sijoittui Valioliigassa toiseksi ja keräsi enemmän pisteitä kuin koskaan aikaisemmin. Uusi omistaja Abramovitš kuitenkin erotti italialaisen toukokuussa 2004 nostaen portugalilaisen José Mourinhon hänen paikalleen.


title: Claudio Ranieri

text: Chelsea-potkujen jälkeen Ranieri palasi Valenciaan kesällä 2004. Hän tuli seuraan Rafael Benítezin menestyskauden jälkeen ja odotukset olivat korkealla. Ranieri hankki seuraan maanmiehiään kovin odotuksin. Marco Di Vaio, Stefano Fiore, Bernardo Corradi ja Emiliano Morretti eivät kuitenkaan onnistuneet sopeutumaan Espanjaan ja Valencian hyvä alku taittui lokakuussa kun joukkue voitti vain yhden seitsemästä ottelusta. Kun Internazionale rökitti Valenciaa Mestarien liigassa, tuli mitta Valencian johtoportaassa täyteen ja Ranieri sai potkut helmikuussa 2005.


title: Claudio Ranieri

text: Ranieri palasi valmennustehtäviin Valencia-potkujen jälkeen vasta helmikuussa 2007, kun Parma FC palkkasi hänet erotetun Stefano Piolin paikalle. Ranierin johdolla Parma onnistui välttämään putoamisen Serie A:sta ja kauden jälkeen hänelle sateli tarjouksia eri puolelta Eurooppaa.


title: Claudio Ranieri

text: Kesäkuussa 2007 hän teki kolmivuotisen sopimuksen Juventuksen kanssa Didier Deschampsin erottua tehtävistä. Ranierin johdolla Vanha Rouva lähti tavoittelemaan paikkaa Serie A:n mestaruuskamppailussa. Ensimmäinen kausi päättyi kolmanteen sijaan ja eroa mestari-Interiin kertyi peräti 13 pistettä. Kaudella 2008/09 tulokset eivät myöskään olleet odotettuja ja loppukauden seitsemän ottelun voitoton putki koitui Ranierin kohtaloksi. Hän sai potkut tehtävistään 18. toukokuuta 2009.


title: Claudio Ranieri

text: Ranieri palasi Serie A:han kaudella 2009–2010, kun hänet nimettiin syyskuun alussa Luciano Spallettin korvaajaksi AS Roman valmentajaksi. Ranierin johdolla Roma nousi ahdingosta aina mestaruuskamppailuun saakka. Hyvät otteet näkyivät myös Coppa Italiassa, jossa Roma eteni finaaliin, mutta taipui Internazionalelle. Serie A:ssa mestaruusmahdollisuudet elivät päätöskierrokselle saakka, mutta lopulta Roman upeaan nousuun piiskanneen Ranierin oli tyydyttävä kakkossijaan kahden pisteen erolla Internazionaleen. Kausi 2010–2011 meni Romalta pahasti alakanttiin, ja Rainieri erosi helmikuussa 2011. Roma oli Seria A:ssa vasta kahdeksantena, ja joukkue kärsi ennen Ranierin eroa Mestarien liigan neljännesvälierissä tappion Šah’tar Donetskia vastaan.


title: Claudio Ranieri

text: Syyskuussa 2011 Ranierista tuli Internazionalen uusi päävalmentaja. Ranierin johdolla Internazionale ei saavuttanut odotettua tulostasoa ja vajosi kauden kuluessa kauas Mestarien liigaan oikeuttavista sijoituksista Serie A:ssa. Lopulta Ranieri ja Internazionale purkivat sopimuksensa maaliskuun lopulla 2012 seuran majaillessa kahdeksantena, 10 pistettä Mestarien liigan karsintoihin oikeuttavasta kolmannesta sijasta.


title: Claudio Ranieri

text: Toukokuun lopussa 2012 Ranieri allekirjoitti kaksivuotisen sopimuksen Ranskan Ligue 2:ssa pelaavan AS Monacon kanssa. Ranierin johdolla paluuta huipulle tavoitteleva Monaco voitti Ligue 2:n mestaruuden 2012/13 ja palasi kauden tauon jälkeen pääsarjatasolle. Ranierin johdolla Monaco nousi heti kaudella 2013/14 kärkitaisteluun Ranskan liigassa. Paineet olivat myös kovat, sillä seura oli käyttänyt satoja miljoonia euroja pelaajahankintoihin. Ranierin alaisuudessa hankinnoista Falcão epäonnistui pahoin, mutta nuoret pelaajat kuten Emmanuelle Rivière ja Laywin Kurzawa pelasivat hyvin. Suurin yksittäinen pettymys Ranierin joukkueelle koitui Coupe de Francen välierissä, kun Monaco hävisi En Avant de Guingampille 3–1 ja putosi finaalista. Toukokuun alussa 2014 Monaco ilmoitti, ettei Ranieri jatka seuran päävalmentajana kauden jälkeen.


title: Claudio Ranieri

text: Heinäkuussa 2014 Ranierista tuli Kreikan jalkapallomaajoukkueen päävalmentaja kaksivuotisella sopimuksella. Ranierin pesti jäi lopulta muutaman kuukauden mittaiseksi, sillä yksi tasapelipiste Suomea vastaan neljästä ensimmäisestä EM2016-karsintaotteluista johti potkuihin marraskuun puolivälissä. Viimeinen niitti Kreikan jalkapalloliitolle oli 0–1 tappio Färsaarille.


title: Claudio Ranieri

text: Heinäkuussa 2015 hänestä tuli jalkapalloseura Leicester Cityn päävalmentaja. Joukkue pelasi italialaisvalmentajan alaisuudessa tehokkaasti ja kurinalaisesti. Joukkue nousi syksyn hyvillä esityksillä yllättäen mukaan Englannin Valioliigan kärkitaisteluun. Jamie Vardy ja Riyad Mahrez tahdittivat menestystä, kun Leicester otti voittoja voittojen perään. Seuran historiallinen mestaruus varmistui lopulta kaksi kierrosta ennen Valioliigan päätöstä, kun Leicester pelasi 1–1 tasapelin Manchester Unitedin kanssa ja ainoa uhkaaja Tottenham jäi tasapeliin Chelsean kanssa. Ranieri palkittiin menestyksestään Italian jalkapalloliiton jakamalla Enzo Bearzot -palkinnolla toukokuussa 2016. Hänet valittiin myös Valioliigan parhaaksi valmentajaksi ja palkittiin myös Englannin liigavalmentajien yhdistyksen (LMA) vuoden valmentaja -palkinnolla.


title: Claudio Ranieri

text: Kausi 2016/17 sujui yllätysmestarilta heikosti. Edelliskauden menestys oli kaukainen muisto, eikä Leicester onnistunut kääntämään tasaisia otteluita edukseen mestaruuskauden tavoin. Kotikentällä Ranieri sai kuitenkin luotsattua seuran muutamaan voittoon, mutta lähinnä ennakolta heikompia vastustajia vastaan. Ranierin johdolla ainoa voitto suurseuroista tuli kotikentällä Manchester Cityä vastaan 10. joulukuuta. Vuoden vaihduttua Leicesterin syöksykierre syveni, eikä joukkue voittanut ainoatakaan vuoden 2017 pelaamaansa Valioliiga-ottelua Ranierin alaisuudessa. FA Cupissa seuran tie katkesi 5. kierroksen shokkitappioon Millwallille helmikuussa 2017. Mestarien liigassa Leicesterillä kulki paremmin ja historiansa ensimmäistä kertaa kilpailussa esiintynyt seura voitti alkulohkonsa häviten vain yhden ottelun. Pudotuspeleissä Leicester sai vastaansa Sevillan, jolle hävisi ensimmäisen osaottelun vieraissa 2–1. Leicesterin seurajohto erotti Ranierin seurasta 23. helmikuuta 2017, kun se oli yhden pisteen yläpuolella putoamisrajasta. Ranierin potkut aiheuttivat runsaasti keskustelua niin mediassa kuin jalkapallopiireissäkin. José Mourinho piti Ranierin potkuja tyrmistyttävinä ja esitti, että potkujen sijaan Leicester Cityn pitäisi potkujen sijaan nimetä stadion italialaisvalmentajan mukaan.


title: Claudio Ranieri

text: Kesäkuussa 2017 Ranskan liigan FC Nantes ilmoitti palkanneensa Ranierin päävalmentajakseen. 65-vuotiaan italalaisen valmennuspesti vaati liigan erityisen hyväksynnän, sillä sääntöjen mukaan liigaseura ei voi palkata päävalmentajaksi 65 vuotta täyttänyttä henkilöä. Ranierin johdolla Nantes hävisi kaksi kauden ensimmäistä otteluaan, mutta pääsi sen jälkeen parempaan vireeseen ja kipusi kahdeksan tappiottoman ottelun myötä kärjen tuntumaan. Nantes oli sarjassa pitkään viidentenä, mutta putosi talvitauon jälkeisten tappioiden ja tasapelien myötä sijalle 10. Seura ilmoitti ennen kauden viimeistä ottelua, ettei Ranieri jatka seuran päävalmentajana kauden jälkeen.


title: Claudio Ranieri

text: Marraskuun puolivälissä 2018 Ranieri palasi Englannin Valioliigaan valmentamaan, kun hänestä tuli liigajumboksi juuttuneen Fulhamin päävalmentaja.


title: Walter Novellino

text: Walter Novellino (s. 6. kesäkuuta 1953) on italialainen entinen jalkapalloilija ja nykyinen jalkapallovalmentaja.


title: Walter Novellino

text: Pelaajaurallaan keskikentällä viihtynyt Novellino edusti Perugiaa, Ascolia ja AC Milania. Italian maajoukkueessa hän esiintyi kerran.


title: Walter Novellino

text: Novellino on valmentanut aiemmin Perugiaa, Gualdoa, Ravennaa, Veneziaa, Napolia ja Piacenzaa. Sampdorian päävalmentajana hän toimi viisi vuotta 2002–2007 ennen siirtymistään Torinon palvelukseen. Novellino ehti toimia Torinon valmentajana vajaan kauden, kunnes hänet erotettiin joukkueen huonon menetyksen takia huhtikuussa 2008. Novellinon korvasi Gianni De Biasi.


title: Walter Novellino

text: Kauan Novellino ei kuitenkaan Torinosta poissa ollut, sillä jo joulukuussa 2008 hänet palkattiin De Biasin seuraajaksi. Novellinon pesti Torinossa jäi kuitenkin lyhyeksi, sillä menestys ei ollut seurajohdon mielestä riittävää. Novellino sai potkut tehtävistään maaliskuun 2009 lopulla, kun Serie A:ta oli pelaamatta yhdeksän kierrosta.


title: Walter Novellino

text: Heinäkuussa 2009 Novellino siirtyi Serie B:hen pudonneen Reggina Calcion päävalmentajaksi. Regginan kausi Serie B:ssä sujui alavireisesti ja joukkue keräsi vain yhdeksän pistettä syyskauden 10 ottelustaan. Heikkojen tulosten myötä seura erotti Novellinon lokakuussa 2009.


title: Walter Novellino

text: Helmikuussa 2011 Novellinosta tuli AS Livorno Calcion päävalmentaja. Novellinon johdolla Livorno sijoittui Serie B:ssä seitsemänneksi ja jäi kahden pisteen päähän nousukarsinnoista. Kaudella 2011/12 Livorno romahti sarjan häntäpäähän ja seura purki Novellinon sopimuksen joulukuussa 2011. Maaliskuussa 2013 Novellinon ura jatkui Modenan päävalmentajana. Seura sijoittui hänen johdollaan kahdeksanneksi jääden nousukarsintojen ulkopuolelle. Kaudella 2013/14 Novellino luotsasi seuran viidenneksi, mutta nousu liigaan kariutui karsintatappioon AC Cesenalle. Helmikuussa 2015 Novellino sai potkut Serie B:n hännille juuttuneesta seurasta.


title: Walter Novellino

text: Maaliskuussa 2016 Novellinosta tuli US Città di Palermon kahdeksas päävalmentaja kauden 2015/16 aikana. Hänen pestinsä jäi neljän ottelun mittaiseksi ja tuloksena oli ainoastaan yksi tasapelipiste. Novellino sai potkut 11. huhtikuuta.


title: Tommi Leinonen

text: Tommi Leinonen (s. 14. toukokuuta 1987 Kajaani) on suomalainen jääkiekkoilija, joka pelaa II-divisioonajoukkue Uleåborg A.I.K:ssa. Hän on aiemmin pelannut myös 94 SM-liigaottelua tehopistein 2+3=5 ja keräten 36 jäähyminuuttia.


title: Tommi Leinonen

text: Leinonen aloitti jääkiekon Kajaanin Hokissa. Hän pelasi siellä F-junioriksi asti, jonka jälkeen Leinonen muutti Ouluun ja siirtyi pelaamaan varsinaiseen kasvattajaseuraansa Kärppiin. Kaudella 2004–2005 hän oli joukkueen A-nuorten tehokkain puolustaja tehoilla 9+11=20, joilla Leinonen sijoittui A-nuorten SM-liigan puolustajien pistepörssissä neljänneksi. Pittsburgh Penguins varasi hänet neljännellä kierroksella 125. pelaajana .


title: Tommi Leinonen

text: Lokakuussa 2005 Leinonen solmi kaksivuotisen SM-liigasopimuksen Kärppien kanssa. Hän pelasi kuitenkin suurimman osan kaudesta 2005–2006 vielä joukkueen A-nuorissa, joiden tehokkain puolustaja Leinonen oli tehoilla 8+7=15. Hän voitti siellä kauden päätteeksi SM-hopeaa. Leinonen pelasi kauden aikana myös kolme SM-liigaottelua ilman tehopisteitä. Hän pelasi miesten pelejä myös kuuden Mestis-ottelun verran alle 20-vuotiaiden maajoukkueessa. Kaudella 2006–2007 Leinonen pelasi 13 SM-liigaottelua ja alle 20-vuotiaiden maajoukkueessa seitsemän Mestis-ottelua.


title: Tommi Leinonen

text: Kaudeksi 2007–2008 Leinonen siirtyi kaksivuotisella sopimuksella Hämeenlinnan Pallokerhoon. Hän pelasi varsinaisen tulokaskautensa SM-liigassa ja teki 53 runkosarjaottelussa tehot 2+3=5. Leinosen liigauran avausmaali syntyi 23. lokakuuta 2007 vieraissa Tapparaa vastaan. Hän pelasi kauden aikana myös yhden Mestis-ottelun lainalla TuTossa lokakuussa 2007. Kaudella 2008–2009 Leinonen pelasi 25 SM-liigaottelua ilman tehopisteitä. Hän pelasi myös Mestistä Lempäälän Kisassa ja Kajaanin Hokissa, jonne Leinonen siirtyi loppukauden kattavalla lainasopimuksella siirtorajan kynnyksellä tammikuussa 2009. Hän voitti kauden päätteeksi Mestis-pronssia.


title: Tommi Leinonen

text: Heinäkuussa 2009 Leinonen palasi try-out-sopimuksella kasvattajaseuraansa Kärppiin, mutta jäi ilman sopimusta ja palasi elokuussa vuoden mittaisella sopimuksella Hokkiin. Yhden siellä vietetyn kauden jälkeen hän palasi Ouluun ja siirtyi Mestiksen nousijajoukkue Kiekko-Laserin riveihin kaudeksi 2010–2011. Leinonen oli 13 syötöllään joukkueen eniten syöttöpisteitä tehnyt puolustaja. Hän jatkoi sopimustaan vuodella heinäkuussa 2011.


title: Tommi Leinonen

text: Kiekko-Laserin Mestis-kausi 2011–2012 päättyi joulukuussa 2011 konkurssiin. Leinonen löysi samassa kuussa uuden seuran tehdessään loppukauden kattavan sopimuksen Italian toiseksi korkeimmalla sarjatasolla, Serie A2:ssa pelaavan HC Meranon kanssa. Kauden 2012–2013 hän aloitti Suomi-sarjajoukkue Haukiputaan Ahmoissa, mutta Leinonen siirtyi marraskuussa 2012 loppukaudeksi Inter-National-League -joukkue EHC Lustenaun riveihin. Hän oli kauden 2013–2014 pelaamatta, kunnes Leinonen palasi kaudeksi 2014–2015 taas Ouluun ja siirtyi II-divisioonajoukkue Uleåborg A.I.K:n paitaan. Hän oli nostamassa joukkuetta kauden päätteeksi Suomi-sarjaan.


title: Tommi Leinonen

text: Leinonen pelasi alle 20-vuotiaiden MM-kilpailuissa vuosina 2006 ja 2007, joista ensimmäinen turnaus päättyi pronssiin. Hän pelasi myös alle 18-vuotiaiden MM-kilpailuissa vuonna 2005.


title: Jouni J. Särkijärvi

text: Jouni Juhani Särkijärvi (s. 19. elokuuta 1948 Helsinki) on suomalainen, Kansallista Kokoomusta edustava poliitikko. Hän oli kansanedustajana 1981–1993.


title: Jouni J. Särkijärvi

text: Särkijärvi on koulutukseltaan arkkitehti, joksi hän valmistui Teknillisestä korkeakoulusta vuonna 1976. Vuodesta 1969 hän työskenteli suunnittelijana arkkitehti- ja insinööritoimisto Särkijärvi Oy:ssä. Helmikuussa 1981 Särkijärvi nousi varaedustajan paikalta eduskuntaan kesken vaalikauden kuolleen Irma Rihtniemi-Kosken tilalle. Hänet valittiin sittemmin jatkamaan kansanedustajana Uudenmaan läänin vaalipiiristä kolmissa seuraavissa eduskuntavaaleissa.


title: Jouni J. Särkijärvi

text: Toimiessaan kansanedustajana Särkijärvi ehti toimia varsinaisena jäsenenä kuudessa eri valiokunnassa. Vuodet 1981–1983 hän oli jäsenenä pankkivaliokunnassa ja suuressa valiokunnassa, vuodet 1983–1987 lakivaliokunnassa ja toisessa valiokunnassa, vuodet 1987–1993 ulkoasiainvaliokunnassa ja vuodet 1991–1993 ympäristövaliokunnassa. Varajäsenenä hän oli sivistysvaliokunnassa vuodesta 1981 vuoteen 1983 ja toisessa valiokunnassa vuosina 1987–1991. Särkijärvi oli myös kansliatoimikunnan jäsen vuosina 1987–1991, Euroopan neuvoston Suomen valtuuskunnan jäsen vuodet 1989–1993, Euroopan parlamentin yhteiskomitean jäsen vuosina 1992–1993 sekä ETYKin parlamentaarisen yleiskokouksen Suomen valtuuskunnan jäsen vuodet 1992–1993. Särkijärvi jätti eduskunnan heinäkuussa 1993, jolloin hän aloitti ympäristöministeriön asunto- ja rakentamisosaston ylijohtajan virassa.


title: Jouni J. Särkijärvi

text: Särkijärvi on toiminut poliittisella urallaan Espoon kaupunginvaltuustossa vuodesta 1973. Nykyisistä Espoon valtuutetuista hän on ollut kaupunginvaltuustossa kaikista pisimpään. Hän oli myös Kokoomuksen Nuorten Liiton varapuheenjohtaja vuonna 1976 ja Kansallisen Kokoomuksen varapuheenjohtaja vuodet 1985–1989. Presidentin valitsijamies hän oli presidentinvaalissa 1988.


title: Jouni J. Särkijärvi

text: Särkijärvi on naimisissa ja hänellä on vaimonsa kanssa kaksi lasta, vuosina 1985 ja 1988 syntyneet pojat.


title: Alberto Malesani

text: Alberto Malesani (s. 5. kesäkuuta 1954 Verona, Italia) on italialainen jalkapallovalmentaja.


title: Alberto Malesani

text: Malesanin oma pelaajaura jäi vaatimattomaksi ja hän eusti 1970-luvulla amatööriseura Audace S. Micheleä, joka nousi parhaimmillaan Serie C:hen 1976/77. Tuolla kaudella Malesani pelasi seurassa 14 ottelua. Hän lopetti pelaajauransa 1978 vain 24-vuotiaana ja muutti Amsterdamiin, jossa työskenteli Canonin palveluksessa. Jalkapallo kiinnosti kuitenkin edelleen italialaista ja hän opiskeli AFC Ajaxin organisaatiossa totaalisen jalkapallon oppeja.


title: Alberto Malesani

text: Kaksitoista vuotta pelaajauransa päättämisen jälkeen 36-vuotias Malesani päätti vuonna 1990 palata jalkapallon pariin ja aloitti valmentamisen Serie C1:ssä pelaavan AC ChievoVeronan juniorivalmentajana. Jo seuraavana vuonna hän nousi edustusjoukkueen apuvalmentajaksi ja 1993 päävalmentajaksi. Ura sai loistavan alun, kun Chievo nousi sensaatiomaisesti Serie B:hen kauden 1993/94 päätteeksi. Tuohon saakka Veronan ykkösseura oli ollut Hellas, mutta Malesanin hyvän tuon tuloksena myös Chievon nimi nousi italialaisen jalkapallomaailman tietoisuuteen. Nousu pääsarjaan oli lähellä, muttei kuitenkaan toteunut.


title: Alberto Malesani

text: Neljän Chievo-kauden jälkeen Malesani siirtyi 1997 ACF Fiorentinan päävalmentajaksi. Hän johdatti seuran komeasti Serie A:ssa viidenneksi. Kauden jälkeen Parma FC palkkais Malesanin seuran päävalmentajaksi. Parmassa hän jatkoi seuran 1990-luvun menestysputkea johdattamalla seuran UEFA Cupin, Coppa Italian sekä Italian Super Cupin mestariksi 1999. Liigassa seura sijoittui hienosti neljänneksi kahdesti peräkkäin. Menestyksestä huolimatta Malesani sai potkut tammikuussa 2001.


title: Alberto Malesani

text: Parma-potkujensa jälkeen Malesani valmensi Hellas Veronaa, joka putosi hänen alaisuudessaan Serie B:hen 2002 ja oli lähellä vajota aina Serie C:hen saakka. Kaudella 2003/04 hän toimi Modenan päävalmentajana. Kaudella 2005/06 hän valmensi kreikkalaista Panathinaikosia.


title: Alberto Malesani

text: Tammikuussa 2007 Malesani palasi valmennustehtäviin siirtyen Udinese Calcion päävalmentajaksi. Hänen johdollaan Udinese sijoittui lopulta Serie A:ssa sijalle 10. Yhteistyö päättyi kauden jälkeen ja Malesanin paikan otti Pasquale Marino.


title: Alberto Malesani

text: Malesani palasi valmennustehtäviin marraskuussa 2007, kun putoamiskamppailuun ajautunut Empoli palkkasi hänet. Pesti jäi kuitenkin lyhyeksi, sillä Malesani ei onnistunut kääntämään seuran kelkkaa. Lopulta hän sai maaliskuussa 2008 potkut seuran hävittyä UC Sampdorialle 2–0. Empoli oli tuolloin sarjan viimeisenä.


title: Alberto Malesani

text: Empoli-potkujensa jälkeen Malesani oli puolitoista vuotta työttömänä, kunnes Serie A:n hännille juuttunut AC Siena palkkasi hänet marraskuussa 2009 pelastamaan seuran putoamiselta. Seura jäi kuitenkin liigassa sijalle 19 ja putosi sarjasta. Malesani sai potkut toukokuun lopulla 2010.


title: Alberto Malesani

text: Syyskuun alussa 2010 Malesanista tuli Serie A -seura Bologna FC:n päävalmentaja. Malesanin johdolla pistemenestyksestä kärsinyt Bologna onnistui välttämään putoamisen sijoituttuaan lopulta sarjassa sijalle 16. Talousvaikeuksien, pistemenetyksen ja johtajuusongelmien varjostaman kauden jälkeen Malesani siirtyi Bolognasta Genoa CFC:n päävalmentajaksi.


title: Alberto Malesani

text: Malesanin urakka Genoan päävalmentajana jäi lopulta vain puolivuotiseksi, sillä hän sai potkut joulun alla 2011 seuran jumituttua Seriessä sijalle 10. Viimeinen naula Malesanin arkkuun oli 6–1 tappio SSC Napolille syyskauden viimeisessä ottelussa. Malesani palasi kuitenkin Genoan peräsimeen jo huhtikuun alussa 2012. Malesanin toinen pesti päättyi jo huhtikuun lopussa potkuihin. Hänen viimeisessä ottelussaan Genoa hävisi AC Sienalle kotonaan 1–4 ja seuran fanit mellakoivat kesken ottelun.


title: Alberto Malesani

text: Helmikuussa 2013 Malesanista tuli Serie A:n jumboseura US Città di Palermon päävalmentaja. Pesti päättyi vain kolmen ottelun jälkeen, kun Palermo erotti Malesanin helmikuun lopussa.


title: Alberto Malesani

text: Tammikuun lopulla 2014 Malesani palasi valmennustehtäviin US Sassuolo Calcion päävalmentajana. Malesanin alaisuudessa Sassuolo hävisi kaikki viisi pelaamaansa ottelua ja juuttui tiukemmin Serie A:n jumboksi. Hän sai potkut maaliskuun alussa.


title: Tengström

text: Tengström on ruotsalaisperäinen suomalainen pappissuku. Suku on lähtöisin Länsi-Götanmaalta Trökörnan ja Tengenen pitäjistä, joista jälkimmäisen nimestä myös suvun nimi on johdettu. Suvun ensimmäinen suomalainen jäsen oli talonpoikaistaustainen Georg Olofinpoika Tengström (1694–1742), joka tuli vuonna 1722 Kokkolan pitäjänapulaiseksi. Hänen pojanpoikansa, Suomen ensimmäisen arkkipiispan Jakob Tengströmin lapset aateloitiin isänsä ansioista vuonna 1809 nimellä af Tengström ja hänen sukunsa introdusoitiin Suomen ritarihuoneelle sen perustamisen yhteydessä vuonna 1818 numerolla 169. Aatelinen sukuhaara sammui mieslinjalta vuonna 1907 ja lopullisesti vuonna 1995.


title: Renvall

text: Renvall on ainakin kolmen suomalaisen suvun nimi. Näistä kahteen, suurella todennäköisyydellä yhteistä alkuperää olevaan sukuun on kuulunut paljon tiedemiehiä ja taiteilijoita. Osa on suomentanut nimensä muotoon Reenkola.


title: Renvall

text:
Kaksi vanhempaa Renvall-sukua on Halikosta, aikoinaan yhteen kuuluneilta Ala-Knaapin ja Ylä-Knaapin ratsutiloilta, ja ne ovat todennäköisesti samaa alkuperää. Ala-Knaapin Renvallien kantaisä on vuonna 1811 kuollut ratsutilallinen Simo Simonpoika. Hänen poikansa Kustaa Simonpoika (Gustaf Renvall) otti opintielle lähdettyään käyttöön nimen "Renvall", jota mahdollisesti oli käyttänyt jo aiemmin joku lähisukulainen. Samaten myös Ylä-Knaapin Renvallien kantaisän, isäntä Henrik Jaakonpojan poika, myöhempi Naantalin pormestari Henrik Henrikinpoika (1787–1831) otti opintielle lähdettyään nimen Renvall.
Avioliiton kautta sukunimen Renvall saaneita ovat olleet muun muassa:


Yhdistyneiden kansakuntien Euroopan talouskomissio (engl. "United Nations Economic Commission for Europe" ECE tai UNECE ) on Yhdistyneiden kansakuntien alueellinen komissio, joka toimii YK:n talous- ja sosiaalineuvoston alaisena. Se perustettiin 1947 edistämään YK:n jäsenmaiden välistä taloudellista yhteistyötä ja hallittua talouskasvua. Komissioon kuuluu 56 jäsenmaata, Euroopan maiden lisäksi Yhdysvallat, Kanada, Israel ja Keski-Aasian ja Kaukausian tasavallat


title: Yhdistyneiden kansakuntien Euroopan talouskomissio

text: UNECE toimii tarjoamalla keskustelufoorumin jäsenmailleen, tuottamalla tilastoja ja analyysejä sekä taloudesta että ympäristöstä ja osallistuu kansainvälisen lainsäädännön kehittämiseen.


text: Kansainvälinen E-tieverkko, niin sanotut eurooppatiet, on määritelty UNECE:n alaisuudessa.


title: Bryan Robson

text: Bryan Robson, OBE (s. 11. tammikuuta 1957 Witton Gilbert, Englanti) on englantilainen jalkapallovalmentaja ja entinen keskikenttäpelaaja.


title: Bryan Robson

text: Maaliskuussa 2011 uutisoitiin, että Robsonilla on diagnosoitu kurkkusyöpä, joka leikataan Thaimaassa.


title: Bryan Robson

text: West Bromwichissa Robson teki debyyttinsä vuonna 1975 ottelussa York Citya vastaan. Seuraavalla kaudella Albionit liigaan nostanut Robson oli seuran avainpelaaja 70-luvun lopun ja 80-luvun alun ajan. Vuonna 1979 hänestä tuli joukkueen kapteeni.


title: Bryan Robson

text: Vuonna 1981 Robson siirtyi Manchester Unitediin. 13 ManU-kauden aikana Robson pelasi 465 ottelua tehden 99 maalia. Hän oli mukana voittamassa liigamestaruutta vuosina 1993 ja 1994, FA Cupia vuosina 1983, 1985, 1990 ja 1994 ja Cup-voittajien Cupia vuonna 1991.


title: Bryan Robson

text: Englannin maajoukkuetta vuosien 1980 ja 1991 välillä edustanut Robson pelasi 90 maaottelua tehden 26 maalia. Hän on vielä heinäkuussa 2018 Englannin maajoukkueen kymmenenneksi eniten maaotteluita pelannut ja 13. paras maalintekijä. Vuosina 1981–1982 kaikkiaan 65:n maaottelun ajan maajoukkueen kapteenina toiminut Robson edusti maataan vuoden 1982, 1986 ja 1990 MM-kisoissa.


title: Bryan Robson

text: Middlesbroughissa pelaaja-managerina 7 kautta United-vuosien jälkeen toiminut englantilainen manageroi Bradford Citya vuosina 2003 ja 2004 ja West Bromwich Albionia marraskuusta 2004 lokakuuhun 2006.


title: Bryan Robson

text: Toukokuussa 2007 hän siirtyi Valioliigasta pudonneen Sheffield Unitedin päävalmentajaksi, mutta sai potkut kehnon menestyksen takia jo helmikuussa 2008.


title: Bryan Robson

text: Syyskuussa 2009 hän allekirjoitti nelivuotisen sopimuksen Thaimaan maajoukkueen kanssa. Hän erosi tehtävästään kesäkuun alussa 2011.


title: Frédéric Auguste Bartholdi

text:
Frédéric Auguste Bartholdi (2. elokuuta 1834 Colmar – 4. lokakuuta 1904 Pariisi) oli ranskalainen kuvanveistäjä, joka käytti myös nimeä Amilcar Hasenfratz. Hänen tunnetuin työnsä on New Yorkin Vapaudenpatsas. Kerrotaan, että taiteilija ehdotti Suezin kanavan avajaisten kunniaksi patsasta, joka esittää soihtua pitelevää naista. Tämä idea kuitenkin hylättiin. Bartholdi suunnitteli myöhemmin Vapaudenpatsaan samankaltaiseksi kuin tämä aiempi malli oli, vaikka kuolemaansa saakka hän kielsi yhteyden näiden kahden välillä.
Bartholdi opiskeli arkkitehtuuria ja maalausta. Egyptiin tehty matka sai hänet ymmärtämään suurikokoisten veistosten vaikutuksen ihmisiin, ja arkkitehtuuriopintojensa takia hän kykeni teknisesti toteuttamaan sellaisia. Vapaudenpatsaan lisäksi hänet tunnetaan Ranskan Belfortissa sijaitsevasta suuresta leijonapatsaasta.


title: Kirioroshi

text: Kirioroshi on japania ja tarkoittaa iaidōssa lyöntiä tai lyönti/pisto sarjaa. Iaidōssa "Kirioroshi" on neljästä iai-katan osa-alueesta toinen, miekan tupesta vedon ("nukitsuke") jälkeen suoritettava manööveri jolla niin sanotusti tehdään hyökkääjistä selvää jälkeä. Kirioroshin jälkeen iaidōka suorittaa veren ravistamisen ("chiburi") miekan terästä ja palauttaa miekan takaisin tuppeensa ["nōtō").


title: Köyliön Lallit

text: Köyliön Lallit (entiseltä nimeltään Köyliön Nuorisoseuran Urheilijat) on Köyliön kunnassa toimiva urheiluseura, jonka lajeja ovat hiihto, yleisurheilu, pesäpallo, voimistelu ja suunnistus. Lallien päälaji on pesäpallo. Seura on perustettu vuonna 1946, ja siinä on vajaa tuhat jäsentä.


title: Time Fades Away

text: Time Fades Away on Neil Youngin vuonna 1973 julkaistu livealbumi. Se sisältää ennen julkaisematonta materiaalia. Kappaleet on äänitetty kiertueelta vuoden 1973 alkupuolella, lukuun ottamatta kappaletta "Love In Mind", joka on äänitetty Youngin soolokiertueelta vuonna 1971. Youngin virallisista albumeista "Time Fades Away" ja soundtrack-albumi "Journey Through the Past" ovat ainoat, joita ei ole julkaistu CD-muodossa.


title: Sukupuolivähemmistöt

text: Sukupuolivähemmistöt ovat ihmisryhmiä, joihin kuuluvat ihmiset poikkeavat joko ulkoiselta olemukseltaan, henkisiltä ominaisuuksiltaan tai molempien perusteella naisen ja miehen sukupuolesta. Tyypillisiä esimerkkejä ovat transsukupuoliset, transvestiitit, muunsukupuoliset ja intersukupuoliset.


title: Sukupuolivähemmistöt

text: Sukupuolivähemmistöjä ei pidä sekoittaa seksuaalivähemmistöihin. Sukupuolivähemmistöihin kuuluvat eivät välttämättä kuulu seksuaalivähemmistöihin, vaan sukupuolivähemmistöihin kuuluvat saattavat olla yhtä hyvin hetero-, homo- kuin biseksuaalisiakin.


title: Sukupuolivähemmistöt

text: Transsukupuolisuus on tila, jossa ihminen kokee kuuluvansa eri sukupuoleen kuin ulkoiset sukupuolitunnusmerkkinsä, siis ulkoiselta olemukseltaan mies kokee olevansa nainen ja ulkoiselta olemukseltaan nainen kokee olevansa mies. Tätä on varsinkin aikaisemmin pidetty mielenterveysongelmana, mutta viimeaikaisissa tutkimuksissa on myös huomattu biologisia eroja. Transsukupuolisuus aiheuttaa yleensä ihmiselle kovaa tuskaa. Tämä saa osan transsukupuolisista hakeutumaan sukupuolenkorjausprosessiin.


title: Sukupuolivähemmistöt

text: Transvestiitit ovat suhteellisen suuri sukupuolivähemmistö. He ovat henkilöitä, yleensä miehiä, jotka pukeutumisellaan pyrkivät eläytymään myös vastakkaisen sukupuolen rooliin. Toisin kuin transsukupuoliset, transvestiitit kokevat kuuluvansa henkisesti samaan sukupuoleen kuin kehonsa, eivätkä koe tarvetta muuttaa ulkoisia sukupuoliominaisuuksia.


title: Sukupuolivähemmistöt

text: Muunsukupuoliset kuuluvat transsukupuolisiin, sillä heidän syntymässään määritelty sukupuoli ei vastaa heidän sukupuoli-identiteettiään. Muunsukupuoliset ovat kaksijakoisen sukupuolijärjestelmän (mies/nainen) ulkopuolella ns. kolmantena sukupuolena. Osa muunsukupuolisista henkilöistä haluaa sukupuolen korjauksen, jotta heidän kehonsa vastaisi paremmin heidän sukupuoli-identiteettiään.


title: Sukupuolivähemmistöt

text: Intersukupuolisen ulkoinen sukupuoli ei ole selvä. Heidän sukupuolielimensä eivät kuulu yksiselitteisesti kummallekaan sukupuolelle.


title: Viettelysten tie

text: Viettelysten tie on suomalainen elokuva vuodelta 1955. Sen ohjasi, käsikirjoitti ja tuotti Kaarlo Nuorvala. Elokuva aiottiin tehdä yhteistyössä Suomi-Filmin ja ruotsalaisen Wive-Filmin kanssa mutta ne vetäytyivät hankkeesta kesken kuvausten. Ensi-ilta oli 18. marraskuuta 1955 Helsingissä "Edison"issa ja "Tuulensuu"ssa. Kaarlo Nuorvala oli kirjoittanut aiemmin Suomi-Filmille käsikirjoituksen elokuvaan Suomalaistyttöjä Tukholmassa ja sen menestyksen innoittamana hän suunnitteli toteuttavansa samaa teemaa pojat päähenkilöinä.


title: Viettelysten tie

text: Elokuvan ulkokohtaukset kuvattiin Tukholmassa aidoilla paikoilla, sisäkuvat otettiin Helsingissä Munkkisaaren studiolla. Kiinnostavuuden lisäämiseksi juoneen oli lisätty paljastavia alastonkohtauksia mutta ne Elokuvatarkastamo leikkasi pois "esteettisistä syistä". Elokuva tarjoaa jälleen stereotyyppistä kuvaa ruotsalaisista, he eivät esiinny viranomaisia lukuun ottamatta elokuvassa muina kuin homoseksuaaleina ja namusetinä. Tässä käytettiin hyväksi jälleen suomalaisten ennakkoluuloja siitä että homous ei ollut Ruotsissa rikos vuoden 1944 jälkeen. Juoneen sisältyy myös ripaus tirkistelynhalua joka puettiin moraalisen opetuksen muotoon suurkaupungin vaaroista.


title: Viettelysten tie

text: Kriitikoiden arvio elokuvasta oli tyly. Sitä arvosteltiin juuri halusta tirkistellä ulkopuolisena sosiaalisia ongelmia. Syitä ei pohdita vaan seurataan vain tapahtumia. Juonta moitittiin tasapaksuudesta.


title: Viettelysten tie

text: Suomalaispoika Antti joutuu pidätetyksi Tunnelbanan asemalla Tukholmassa. Sosiaalihuoltajalle hän kertoo takautumana tarinansa. Hän on tullut Tukholmaan Ville-Veikko Salmisen esittämän Villen kanssa etsimään työtä ja seikkailua. He remuavat ja tekevät pikkurötöksiä kaupungissa. Kerran he pelastavat kaksi tyttöä ahdistelijan kynsistä. Aino-Maija Tikkasen esittämä Anita ja Yvonne Axön esittämä Monica alkavat seurustella poikien kanssa. He järjestävät tytöille asunnon tuttavansa Martin (Åke Lindman) avulla. Kerran tullessaan käymään tyttöjen luona pojat saavat selville Martin järjestäneen tytöt seuralaisiksi vanhalle herralle. Antti epäilee Marttia hämäräpuuhista ja arvelee tämän huumanneet tytöt ja parittavan heitä. Tässä kohtaa palataan nykyhetkeen ja sosiaalihuoltaja tekee poliisille ilmoituksen. Antti tapaa myöhemmin Villen ja Martin. Martti ehdottaa pojille työtä taiteilijan mallina. Taiteilija on tekemässä muistomerkkiä suomalaisista ja osoittaa poikien läsnä ollessa avoimesti homoseksuaalisuutensa. Antti ahdistuu lähentelyistä ja pakenee. Martti tyrmää taiteilijan ottaen häneltä pojille lupaamansa rahapalkkion itselleen. Antti löytää Monican ja varoittaa häntä huumeiden vaaroista. Antti saa tietä että poliisi etsii häntä, taiteilijan asunnolta on löydetty Antilta pudonnut nyrkkeilymitali. Martti ja Ville aikovat paeta Hampuriin. He joutuvat kaupungilla poliisin takaa-ajamiksi mutta Antti tavoittaa heidät ensin ja saa Villen mukaansa. Poliisit saavat huumerikoksista epäillyn Marin kiinni. Pojat sen sijaan ovat lähdössä laivalla ja hyvästelevät tytöt satamassa.


title: Auguste Joseph Desarnod

text: Auguste Joseph Desarnod (s. 1812, Puola – k. 1850, Pietari, Venäjä) oli puolalainen taidemaalari ja -graafikko, joka asui Porvoossa 1842–1848.


title: Auguste Joseph Desarnod

text: Desarnodin isä oli puolalainen kenraali, taidemaalari Auguste Desarnod vanhempi. Hänen puolisonsa oli opettaja Rosalie o.s. Walter. Heillä oli yksi poika. Hän opiskeli kotimaassa isänsä johdolla. Hän oli vakituisessa palveluksessa Venäjän armeijassa kapteenina. Desarnod omisti kivipainon ja oli myös litografi sekä Porvoossa vaimonsa johtaman ranskankielisen tyttökoulun piirustuksenopettaja.


title: Auguste Joseph Desarnod

text: Desarnodin maalauksia on Suomessa julkisissa kokoelmissa Ateneumin ja Tampereen taidemuseossa. Hänen julkisia taideteoksiaan on Porvoon kirkon alttaritaulu "Ehtoollinen" (Leonardo da Vincin "Ehtoollisen" mukaan), 1844–1846. Hän oli myös valokuvaaja, jonka dagerrotypioita on tunnistettu viisi.. Dagerrotypioita on Porvoon museossa.


title: Manasse

text: Manasse voi tarkoittaa seuraavia:


title: Barisal

text: Barisal () on kaupunki Bangladeshin eteläosassa, Padma-joen varrella noin 70 km Bengalinlahden rannalta. Vuonna 2011 siellä oli 328 278 asukasta, joista noin 90% muslimeita, 8% hinduja ja alle 1 % kristittyjä. Lukutaitoisia on peräti 65% mikä on huippuluokkaa Bangladeshin oloissa. Kaupungissa on useita oppilaitoksia, muun muassa kadettikoulu ja lääketieteellinen opisto.


title: Barisal

text: Barisalista on Dhakaan autotietä pitkin 275 km, vesiteitse 117 km. Tieyhteydet ovat parantuneet 1990-luvulla siltojen rakentamisen myötä, mutta koska seutu on monien tulvivien sivujokien ja purojen rikkomaa suistoaluetta, vesireitit ovat edelleen tärkeitä kuljetuskanavia. Kaupunki on samannimisen piirikunnan ja alueen pääkaupunki.


title: Barisal

text: Barisalin seutu on Bangladeshin tärkeää riisinviljelyaluetta. Siellä tuotetaan myös lääkkeitä, kalaa ja käsityöteollisuuden tuotteita, sekä perinteisiä paan-lehtinyyttejä.


title: Einstein-observatorio

text: Einstein–observatorio (HEAO–2) oli toinen NASAn lähettämä röntgenhavaintosatelliitti, yhteensä näitä lähetettiin kolme. Observatorio lähetettiin avaruuteen 13. marraskuuta 1978. Einstein–observatorio oli ensimmäinen Maata kiertävä röntgenteleskooppi, joka kartoitti taivaan röntgensäteilyn aalloonpituudella. Observatorion avulla havaittiin tuhansia uusia kohteita ja sen avulla tutkittiin kvasaareja, galakseja ja pulsareita. Einstein–observarion avulla huomattiin Maan ja Jupiterin säteilevän röntgensäteilyä. Sen toiminta loppui huhtikuussa 1981 kun siltä loppui asennonohjauskaasu ja 25. maaliskuuta 1982 se paloi syöksyessään Maan ilmakehään.


title: Einstein-observatorio

text: Observatorion nimi oli alun perin avaruuteen HEAO–2, mutta kun se saavutti kiertoratansa, se nimettiin fyysikko Albert Einsteinin mukaan Einstein–observatorioksi. Observatorion instrumentteja olivat SSS, FPCS, IPC, HRI, OGS, MPC, BBFS.


title: Einstein-observatorio

text: HEAO-2 oli satoja kertoja tarkempi kuin aiemmat hankeet. HEAO–2:n avulla röntgentähtitieteilijät saivat kuvia ja tietoa yhä kaukaisimmista kohteista. Einstein–observatorio on yksi tärkeimmistä NASAn hankkeista.


title: Fra Bartolomeo

text: Fra Bartolomeo eli Fra Bartolommeo (di Pagholo) (1472 – 1517), alkuperäiseltä kutsumanimeltään Baccio della Porta, oli italialainen renessanssitaiteilija, joka keskittyi lähes yksinomaan uskonnollisiin aiheisiin.


title: Fra Bartolomeo

text: Baccio oli kotoisin Toskanasta, Savignano di Praton pikkukaupungista. Hän sai lisänimen Baccio della Porta, koska hänen kotinsa oli lähellä kaupunginporttia. Hän opiskeli aikansa maalareiden, mm. Cosimo Rossellin oppipoikana kaksitoistavuotiaasta asti.


title: Fra Bartolomeo

text: 1490-luvulla hän viehättyi Girolamo Savonarolan ajatuksista, että taiteen ainoa hyväksyttävä tarkoitus on kertoa lukutaidottomalle rahvaalle Raamatun tapahtumista. Hänestä tuli dominikaanien maallikkoveli vuonna 1500, ja hän otti nimen Fra Bartolomeo (Veli Bartolomeo). Hän keskeytti maalaamisen useaksi vuodeksi, kunnes hänet vuonna 1504 määrättiin kuuliaisuustehtävänä työpajan esimieheksi. Silloin hän alkoi maalata Pyhän Bernhardin näkyä Bernando Biancon perheen kappeliin. Pian tämän jälkeen Rafael muutti Firenzeen ja ystävystyi maallikkoveljen kanssa. Fra Bartolomeo oppi perspektiivin käyttöä nuoremmalta taiteilijalta, kun taas Rafael sai vaikutteita värien käyttöön.


title: Fra Bartolomeo

text: Fra Bartolomeon nuoruudentöissä näkyy Rossellin toisen oppilaan Piero di Cosimon vaikutus. Uskonnollisen herätyksen jälkeen tyyli muuttuu. Bartolomeo sai Rafaelilta vaikutteita perspektiivin lisäksi valon ja varjon kuvaamisesta.


title: Fra Bartolomeo

text: Bartolomeon aikalaiset arvostelivat häntä liian pienten ihmishahmojen ja kaikkialla roikkuvien kaapumaisten kauniisti laskostuvien viittojen kuvaamisesta. Kritiikistä ärsyyntyneenä Bartolomeo teki kaksi maalausta puolialastomista miehistä: "Evankelista Markus" ja "Pyhän Sebastianin kärsimys". Kerrotaan, että jälkimmäistä pidetiin liian realistisena kärsimyksen kuvaajana, ja se piti poistaa nunnaluostarin kappelista. Vuonna 1511 hän maalasi Carondelet'n alttaritaulun, jossa hahmojen kuvauksessa näkyy selkeästi Leonardon vaikutus hahmojen kolmiulotteisessa kuvauksessa.


title: Vilppi

text: Vilppi on epärehellinen keino tai teko, etenkin jonkun harhauttamiseksi. Vilppiä ovat muun muassa petos ja harhautus. Myös kokeissa lunttaamista tai toisen opiskelijan harjoitustyön kopioimista tai tentin tekemistä toisen opiskelijan puolesta pidetään vilppinä. Eräs vilpin erityismuoto on tutkimusvilppi.


title: Vilppi

text: Lunttauksella eli kuulusteluvilpillä tarkoitetaan toimintaa, jossa tenttijä hankkii tietoja kuulustelusääntöjen vastaisella tavalla, esimerkiksi vastausten kopioiminen naapurilta, webistä tai mukana tuodusta kirjallisuudesta tentissä tai kokeessa. Kuulusteluvilpistä on määritelty koulujen järjestyssännöissä ankarat sanktiot. Perinteisesti kuulusteluvilppiä on tehty vilkuilemalla toisten tenttijöiden vastauksia tenttitilanteessa. Joissakin tenteissä saa olla oppikirjat mukana. Silloin tenttijä voi kirjoittaa merkintöjä kirjan sivuille. Vessassa käynti pakottavan tarpeen takia on ollut myös perinteinen lunttaustapa. Vessassa voi kesken tenttitilaisuuden katsoa vastaukset kysymyksiin esimerkiksi oppikirjasta tai muilta ihmisiltä.


title: Vilppi

text: 2000-luvulla tenttijä voi käyttää lunttauksen apuvälineenä kännykkää. Kännykät ovat yleensä kiellettyjä tenttitilaisuudessa. Esimerkiksi ylioppilaskirjoituksissa kännykän käyttö aiheuttaa yo-koevastauksen hylkäämisen. Muitakin it-laitteita voidaan käyttää lunttaukseen esimerkiksi bluetooth-yhteydellä. Kuulusteltava voi tuoda tenttitilaisuuteen kiellettyä tietoa usb-muistitikulla. Tietokoneella voi päästä kuulustelutilaisuudessa Internetiin ja sitä kautta saada kiellettyä tietoa tenttivastauksia hyödyttämään. Joissakin tenteissä Internetin käyttö ja sieltä löytyvien tietojen hyödyntäminen on tosin sallittua.


title: Vilppi

text: Kuulusteluvilppiä voi suorittaa myös käsimerkein, silmäniskuin yms. tavalla joko kuulustelutilassa tai ikkunan kautta ulkoa.


title: Vilppi

text: Plagioinnilla tarkoitetaan toisen henkilön ideoiden, tietojen, kielen tai kirjoituksen käyttöä silloin kun se tehdään ilman alkuperäisen lähteen asianmukaista ilmoittamista. Se saattaa myös sisältää epärehellisyyden elementin, mikäli plagioija yrittää julkaista plagioidun työ alkuperäisenä . Plagiointi ei välttämättä ole sama asia kuin tekijänoikeusrikkomus, joka tapahtuu kun rikotaan tekijänoikeuslakia. Plagiointi koskee myös tekstin kirjoituksen tms. sisältöä kun taas tekijänoikeus koskee vain niiden muotoa .


title: Vilppi

text: Petos on rikos, jossa tekijä hankkii toista erehdyttämällä tai erehdystä hyväksikäyttämällä oikeudetonta taloudellista hyötyä ja siten aiheuttaa taloudellista vahinkoa erehtyneelle tai sille, jonka eduista tällä on ollut mahdollisuus määrätä. Petoksesta voidaan tuomita sakkoon tai vankeuteen enintään kahdeksi vuodeksi.


title: Vilppi

text: Harhauttaminen on vaikuttamista kohteen toimintaan toimittamalla sille väärää tietoa.


title: Versokasvit

text: Versokasvit (Cormophyta) eli alkiolliset kasvit (embryofyytit, Embryophyta) ovat kasveja, joilla on tietyssä elinkaaren vaiheessa erotettavissa verso. Versokasveihin kuuluvat putkilokasvit sekä sammalet. Siemenkasveilla ja sanikkaisilla suvuton sukupolvi kasvattaa verson, sammalilla suvullinen sukupolvi. Versokasvit ovat muutamia poikkeuksia lukuun ottamatta yhteyttäviä ja ne ovat pääasiassa maakasveja.


title: Versokasvit

text: Ahtaimman määritelmän mukaan ainoastaan versokasvit kuuluvat kasvikuntaan (Plantae). Versokasvit eriytyivät nykyisten näkinpartaislevien kanssa yhteisestä kantamuodosta noin 400 miljoonaa vuotta sitten.


title: Manasse ben Israel

text: Manasse ben Israeli eli Menasse ben Israel (1604–1657) oli juutalainen oppinut, rabbiini ja kirjanpainaja. Amsterdamissa elänyt Manasse julkaisi teoksia monella kielellä ja oli kirjeenvaihdossa muun muassa kuningatar Kristiinan kanssa. Vuonna 1655 hän kävi Oliver Cromwellin luona ja pyrki vaikuttamaan juutalaisten aseman parantamiseen. Rembrandt on maalannut Manassesta kuuluisan muotokuvan.


title: Öljymäki

text: Öljymäki (, tai "Ma'aleh hazetim") on Jerusalemin itäpuolella temppelialuetta vastapäätä kohoava pitkä vuori, jonka Kidronin laakso erottaa kaupungista. Mäen läntinen rinne oli entisaikoina öljypuiden peitossa, ja siellä sijaitsee Getsemanen puutarha. Itäisellä rinteellä on Beetfagen ja Betanian kylät. Pohjoinen kukkula on korkein (830 metriä merenpinnasta). Apostolien tekojen mukaan vuoren laki on Jeesuksen taivaaseenastumisen paikka. Öljymäen länsirinteellä ja Kidronin laaksossa on runsaasti eri kansallisuuksiin kuuluneiden ihmisten hautoja, koska Vanhassa testamentissa ennustetaan Herran tulemisen, kristityille Jeesuksen toisen tulemisen, tapahtuvan Öljymäellä. Öljymäelle on rakennettu useita kirkkoja, muun muassa Taivaaseenastumisen kappeli. Öljymäelle on haudattu tunnettuja israelilaisia kirjailijoita, poliitikkoja ja muita kuuluisuuksia.


title: Alfred Vaucher

text: Alfred-Felix Vaucher (18. maaliskuuta 1887 – 22. toukokuuta 1993) oli ranskalainen teologi ja kirkkohistorioitsija. Hänet tunnetaan varsinkin hänen seitsemännen päivän adventismia käsittelevästä tutkimustyöstään. Hän työskenteli myös adventistisena julistajana.


title: Alfred Vaucher

text: Vaucher kiersi urallaan kaikkialla Euroopassa. Hän julkaisi yli 1 100 artikkelia ja pamflettia. Hän julkaisi myös kaksi kirjaa: "L'Histoire du Salut" ja "Le P. Manuel Lacunza y Diaz".


title: Alfred Vaucher

text: Alfred Vaucher kuoli pari kuukautta 106-vuotissyntymäpäivänsä jälkeen.


title: Great Basinin kansallispuisto

text: Great Basinin kansallispuisto () on Yhdysvaltojen Nevadan osavaltiossa sijaitseva kansallispuisto. Se julistettiin kansalliseksi suojelumonumentiksi 24. tammikuuta vuonna 1922 ja kohotettiin kansallispuiston asemaan 27. lokakuuta vuonna 1986. Great Basinin kansallispuisto sai nimensä samannimisen, Kalliovuorten ja Sierra Nevadan välissä sijaitsevan ylätasangon mukaan. Puiston 312,3 neliökilometrin laajuista alaa hallinnoi Yhdysvaltain muiden kansallispuistojen tapaan maan National Park Service.


title: Great Basinin kansallispuisto

text: Puisto on kuuluisa vanhoista vihnemäntymetsistään ja Lehman-luolastostaan Nevadan toiseksi korkeimman huipun Wheeler Peakin pohjalla. Luolia suojeltiin alun perin suojelumonumenttina, mutta yhdistettiin lopulta paljon suuremmaksi kansallispuistoksi.


title: Kotia kohti – uskomaton seikkailu

text: Kotia kohti – uskomaton seikkailu ("Homeward Bound: The Incredible Journey") on vuonna 1993 valmistunut yhdysvaltalainen seikkailuelokuva. Elokuva on uusintaversio vuonna 1963 valmistuneesta elokuvasta "Uskomaton seikkailu", joka perustuu Sheila Burnfordin samannimiseen teokseen. Tässä elokuvassa eläimet puhuvat, kun taas vuonna 1963 valmistuneessa versiossa ne eivät puhu, vaan elokuvan kertoja kertoo tapahtumat.


title: Kotia kohti – uskomaton seikkailu

text: Suomenkielisen version elokuvasta on ohjannut Markku Riikonen.


title: Kotia kohti – uskomaton seikkailu

text: Perheen lemmikit vanha kultainennoutaja Jalo ("Shadow"), amerikanbulldoggi Hans ("Chance") ja colourpoint-rotuinen kissa Sissi ("Sassy") viedään perheen matkan ajaksi hoitolaan. Eläimet odottavat, että perhe tulisi hakemaan heitä takaisin, mutta kun heitä ei ala näkymään, niin eläinkolmikko lähtee pitkälle kotimatkalle. Matkan aikana he kohtaavat erilaisia vaaroja ja tilanteita.


title: Kotia kohti – uskomaton seikkailu

text: Eläimien äänet/alkuperäinen versio:


title: Kotia kohti – uskomaton seikkailu

text:
Näyttelijät:
Eläimien äänet/suomenkielinen versio:


title: Campagnolo

text: Campagnolo on italialainen yritys, jonka Tullio Campagnolo perusti vuonna 1933 Vicenzassa. Yritys valmistaa polkupyörien osia ja keskittyy erityisesti rata- ja maantiepyöräilyyn, kun taas sen kilpailijat Shimano ja SRAM valmistavat myös osia maastopyöriin. Campagnoloa pidetään historiallisesti kaikista merkittävimpänä osien valmistajana.


title: Campagnolo

text:
Useat UCI World Tour-tason tiimit, kuten Movistar, UAE-Team Emirates, Lotto-Soudal ja Cofidis, käyttävät pyörissään Campagnolon komponentteja. Campagnolo liitetään usein myös kaikkien aikojen menestyneimmän pyöräilijän Eddy Merckxin voittoihin.
Yrityksen perustaja Tullio Campagnolo oli keksijä sekä entinen kilpapyöräilijä, joka oli uransa aikana kehitellyt useita innovatiivisia ratkaisuja, kuten renkaiden pikakiinnityksen ja ketjuvaihteet. Nämä keksinnöt olivat tehty erityisesti maantiekäyttöön ja olivat erittäin haluttuja aikansa huippukuskien keskuudessa.


title: Campagnolo

text: 1980-luvulla Campagnolo esitteli Ergopower vaihdejärjestelmänsä, joka on käytössä vielä nykyäänkin. Vastakohtana Shimanon pyrkimyksille yhä pienempiä ja monimutkaisempia osia kohden Campagnolo hyödyntää erilaisia materiaaleja ja niiden ominaisuuksia osiensa erottelemisessa. Campagnolon osiin on yleensä hyvin tarjolla varaosia ja niiden huoltaminen on helppoa. 1990-luvun lopulla ja 2000-luvun alussa Campagnolo alkoi käyttää hiilikuitua osasarjoissaan.


title: Campagnolo

text: Campagnolon parhaimmat ja kevyimmät osasarjat tällä hetkellä ovat Super Record ja Record sekä niiden sähköiset EPS-versiot. Niiden jälkeen järjestys kevyimmästä osasarjasta painavimpaan on Chorus, Potenza ja Centaur. Campagnolo valmistaa lisäksi kiekkoja kuten Bora Ultra, Bora One, Eurus ja Khamsin.


title: Campagnolo

text: Sähköiset osasarjatMekaaniset osasarjat


Kotia kohti II – Seikkailu San Franciscossa ("Homeward Bound II: Lost in San Francisco") on vuonna 1996 valmistunut jatko-osa seikkailuelokuvalle "Kotia kohti - uskomaton seikkailu". Sen on ohjannut David R. Ellis. Suomalaisissa äänirooleissa ovat Veikko Honkanen, Riitta Havukainen ja Taisto Oksanen.


title: Kotia kohti II – Seikkailu San Franciscossa

text: Elokuva päähenkilöitä ovat hölmö ja energinen amerikanbulldoggi nimeltään Hans, vanha ja viisas kultainennoutaja Jalo ja hieno tiibetiläinen colourpoint-rotukissa Sissi. Lemmikit ovat hermona, sillä perhe on lähdössä Kanadaan lomalle. Lentokentällä Hans onnistuu pääsemään ulos häkistään ja hän karkaa. Jalo ja Sissi juoksevat hänen peräänsä ja huomaavat pian, että lentokone, jossa heidän pitäisi olla on jo noussut ilmaan.


text: Heidän täytyy selvitä ilman ihmisten apua San Franciscon kaduilla, josta on vaikea pummia ruokaa. Lemmikit tutustuvat kulkukoiriin, mutta pysyvät valppaina sillä lähistöllä ajaa punainen auto, jossa on koiravarkaita. Vasta Kanadassa perhe tajuaa että lemmikit jäivät Yhdysvaltoihin.


title: Rolf Jensen

text: Rolf Jensen (s. 21. helmikuuta 1942) on tanskalainen tulevaisuudentutkija ja "The Dream Companyn" perustaja.


title: Rolf Jensen

text: Jensen opiskeli yhteiskuntatieteitä Århusin yliopistossa. Hän on työskennellyt Tanskan valtionhallinnossa puolustusministeriössä, ulkoasiainministeriössä ja kalastusministeriössä. Vuodesta 1984 lähtien hän työskenteli Kööpenhaminan tulevaisuudentutkimuksen instituutissa, jonka johtajana hän toimi vuosina 1988 – 2001. Jensen perusti oman yrityksen nimeltään "The Dream Company" H.C. Andersenin syntymäpäivänä 2. huhtikuuta 2001. Toimitusjohtajan (CEO) tittelin sijaan hän suosii "Chief imagination Officer" –titteliä.


title: Rolf Jensen

text: Jensen tuli tunnetuksi kirjoitettuaan kirjan "The Dream Society. How the Coming Shift from Information to Imagination Will Transform Your Business" (1999), joka on käännetty kymmenelle kielelle. Hänen mukaansa tietoyhteiskunnan jälkeen tulee ”elämysyhteiskunta”. Suomeksi on käytetty myös termejä ”tarinayhteiskunta” ja ”unelmayhteiskunta”. Jensenin mukaan kuluttajat eivät ensisijaisesti osta pelkkää tuotetta, vaan nykyisessa mielikuvayhteiskunnassa yhtä tärkeä on tarina, joka tuotteeseen liittyy. Esimerkkinä hän käyttää ”vapaan kanan munia”. Kuluttajat maksavat kalliimman hinnan kananmunista, jos he uskovat, että ne on tuotettu eettisesti kestävämmissä olosuhteissa kuin tehomaatalouden munat.


title: Rolf Jensen

text: Kuluttajat hakevat tavaroita ostaessaan entistä enemmän tyydytystä tunnetasolla. He etsivät elämyksiä ja elämyksellisyyttä. Jensen kehottaa markkinoijia ymmärtämään markkinat emotionaalisina ja kehittämään tuotemerkille oman tarinansa, usein tunteisiin ja arvoihin vetoavan tarinan.


title: Rolf Jensen

text: Jensen on käynyt esittelemässä ajatuksiaan monissa maissa, mm. Suomessa useita kertoja. Yritysmaailmassa hän on kysytty luennoitsija.


title: Rolf Jensen

text: Hän on Washingtonissa sijaitsevan Maailman tulevaisuudenseuran ("the World Future Society") jäsen.


title: Kotia kohti

text: Kotia kohti oli suomalainen televisio-ohjelma, joka alkoi AVA:lla 25. maaliskuuta 2013. Ohjelmassa asuntoasiantuntija Mira Kasslin ja sisustussuunnittelija Tea-Mariia Pyykönen auttavat ihmisiä löytämään ja sisustamaan uuden asunnon. Ohjelman toisessa jaksossa "Glamourin taikaa" ensiasuntoa etsi Anni Uusivirta.


title: Kotia kohti

text: Kesällä 2013 sarja uusitaan MTV3-kanavalla.


title: Women and Children First

text:
Women and Children First on hard rock -yhtye Van Halenin vuonna 1980 julkaisema kolmas albumi. Jo singlenä "And the Cradle Will Rock..." nousi suureksi hitiksi ja lisäsi Van Halenin suosiota. Vastoin yleisiä oletuksia jo tällä levyllä Edward soitti ensimmäisen kerran yhtyeen kappaleella koskettimia kappaleessa "And the Cradle Will Rock...". Pohjasoundina kuullaan Eddie soittamassa sähköpianoa Marshallin vahvistimensa läpi, mistä myös selitys oudon sähköiselle äänelle. Women and Children First oli jo raskassoundinen Fair Warningin rinnalla, mutta energinen kuten kappale "Everybody Wants Some!!" osoittaa. Bändi teki myös ensimmäisen varsinaisen maailmankiertueensa ollen mm. Euroopassa ensimmäistä kertaa pääesiintyjänä. Albumi on myynyt 3-kertaista platinaa eli yli 3 miljoonaa kappaletta Yhdysvalloissa. Albumilta olevista kappaleista singlenä julkaistiin vain yksi, mikä saattoi vaikuttaa siihen että albumi ei menestynyt muiden tavoin, vaikka onkin saanut All Music Guide'lta neljä ja puoli tähteä viidestä.Billboard (Pohjois-Amerikka)
Billboard (Pohjois-Amerikka)


title: Joseph Heller

text: Joseph Heller (1. toukokuuta 1923 New York – 12. joulukuuta 1999 New York) oli yhdysvaltalainen kirjailija. Hänen tunnetuimpia teoksiaan on satiirinen mustan huumorin sävyttämä romaani "Me sotasankarit" ("Catch-22"), joka kertoo amerikkalaisista taistelulentäjistä toisessa maailmansodassa.


title: Yvonne Axö

text: Yvonne Axö (19. kesäkuuta 1939 Bromma, Tukholma – 14. elokuuta 2013) oli ruotsalainen näyttelijä ja laulaja. Hän esiintyi myös suomalaisessa elokuvassa "Viettelysten tie" vuodelta 1955.


title: Rodimus

text: Rodimus (entiseltä nimeltään Hot Rod) on Transformers-universumissa esiintyvä Autobotti. Hasbron luoma hahmo esiintyi ensimmäisen kerran vuonna 1986 "" -animaatioelokuvassa.


title: Rodimus

text: Rodimus Prime on Autobottien johtaja, joka sai voimansa, viisautensa ja ulkonäkönsä Autobottien Johtajuuden Matrixilta Optimus Primen kuoltua. Rodimus Prime muuntautuu futuristiseksi rekka-autoksi.


title: Rodimus

text: Hot Rod oli kokematon ja nuori Autobottisoturi, joka työskenteli muun muassa Kupin, Springerin, Arceen ja Blurrin ohella Autobot Cityssä komentaja Ultra Magnuksen alaisuudessa. Alussa hän oli osittain syyllinen Optimus Primen kuolemaan sekaannuttuaan tämän Megatronin väliseen taisteluun.


title: Rodimus

text:
Elokuvan lopussa Hot Rodin taistellessa epätoivoista taistelua Megatronin uutta vahvempaa minää, Galvatronia, vastaan Hot Rod onnistui tarttumaan Galvatronin kaulassa roikkuvaan Autobottien johtajien Matrixiin. Matrix antoi Hot Rodille lisää kokoa, uuden muuntautumismuodon, voimat ja viisautta. Rodimus Prime oli syntynyt. Rodimus tarttui Galvatroniin ja heitti tämän ulos Unicronin sisältä.
Tämän jälkeen Rodimus avasi Matrixin ja päästi tämän voimat valloilleen. Matrixin tuhovoima aiheutti Unicronin sisällä valtavan räjähdysaallon.
Rodimus keräsi elossa olevat Autobotit yhteen ja ohjasi heidät ulos Unicronin sisältä juuri ennen räjähdystä, jossa Unicron tuhoutui palasiksi. Rodimus johti Autobotit takaisin Cybertronille ja totesi, että oli koittanut uusi rauhan ja onnellisuuden aika.


title: Rodimus

text: "The Transformersissa" Galvatron palasi myöhemmin takaisin ja keräsi Decepticonit yhteen. Rodimus Prime joutui Autobottien kanssa taistelemaan useita kertoja Decepticoneja vastaan. Rodimuksen uskollisena oikeana kätenä toimi toinen korkea-arvoinen Autobot-veteraani Ultra Magnus. Tämän lisäksi Rodimus toimi galaksien välisenä rauhanlähettiläänä.


title: Rodimus

text:
Sarjan kolmannen tuotantokauden jaksossa "The Ultimate Weapon", Rodimus epäröi johtamiskykyjään ja vastuutaan. Lopulta Rodimus ymmärsi, että hän on yhtä hyvä johtaja kuin hänen edesmennyt edeltäjänsä, Optimus Prime.
Mutta aina kun rodimus joutui eroon matrixista hän muuttui takaisin Hot rodiksi.
Kolmannen tuotantokauden lopussa galaksissa levisi vaarallinen tartuntatauti, johon kaikki maailman olennot sairastuivat ja tulivat mielipuolisiksi. Rodimus Prime oli yksi harvoista, jotka pääsivät pakoon, mutta lopulta hänkin sairastui tautiin. Rodimus kuitenkin ehti komentaa Autobot Sky Lynxia etsimään Quitenssonin, joka voisi herättää kuolleen Optimus Primen eloon. Optimus Prime heräsi ja liittoutui Galvatronin kanssa pelastaakseen maailmankaikkeuden. Optimus joutui hyökkäämään Rodimuksen kimppuun saadakseen Matrixin itselleen. Kun Optimus oli saanut Matrixin itselleen, Rodimus menetti voimansa ja hän palasi takaisin Hot Rodiksi. Sarjan loppuessa Rodimusta ei enää ollut.


title: Rodimus

text: Neljännellä kaudella Hot Rodista tuli yksi Autobottien Targetmastereista. Hänen kumppaninsa on Firebolt.


title: Rodimus

text: Rodimus Prime esiintyi sarjakuvan aikana lähinnä briteissä tehdyissä tarinoissa, jotka sijoittuivat tulevaisuuteen. Amerikkalaisessa jatkumossa Rodimus Prime esiintyi vain yhden ainoan tarinan aikana, ja siinäkin kuolleena. Rodimus Prime oli joutunut Decepticonien ja Galvatronin teurastamaksi. Decepticonit olivat sitoneet hänen ruumiinsa kahden tuhotun World Trade Center tornin väliin tuhotussa New Yorkissa. Galvatron saapui paikalle ja purki raivoaan Rodimus Primen ruumiiseen ampumalla tätä. Tätä enempää Rodimusta ei amerikkalaisessa jatkumossa nähty.


title: Rodimus

text: "in" kolmannen kauden aloitusjaksossa Rodimus Minor yritti neljän toverinsa, Brawnin, Ironhiden, Red Alertin ja Hotshotin avulla estää Decepticonkenraali Strikaa ja tämän neljää käskyläistä: Cyclonusia, Oil Slickia, Spittoria ja Blackoutia saamasta hallintaansa avaruussiltaa no. 687-030. Rodimus kuitenkin epäonnistui, kun Oil Slick käytti häneen pullollisen kemikaalia nimeltä "kosminen ruoste".


title: Rodimus

text: Hot Rod esiintyy elokuvassa "". Hän on Bumblebeen aseveli vuosien takaa ja luonteeltaan hieman ylimielinen, mutta suojeleva. Lisäksi hän puhuu ohuella ranskalaisella aksentilla, mutta inhoaa sitä ja haluaa siitä eroon. Hot Rod oli Bumblebeen ohella yksi ensimmäisistä Maassa vierailleista Autoboteista ja he molemmat olivat myös taistelleet Liittoutuneiden rinnalla Natsi-Saksaa vastaan. Nykyään hän oli yksi Sir Edmund Burtonin kanssa liittoutuneista Autoboteista ja toimii salaa tämän käskemänä Oxfordin yliopiston professori Viviane Wemblyn suojelijana. Muuntautui aluksi punamustaksi Citroën DS:ksi, mutta vaihtoi muuntautumismuodokseen lyijynharmaan ja oranssin Lamborghini Centenario LP770-4:n viedessään Vivianen väkisin tapaamaan Sir Edmundia ja Cade Yeageria.


title: Rodimus

text: Hot Rodin ääninäyttelijänä elokuvassa on Omar Sy.


title: Sinappikaali

text: Sinappikaali on ristikukkaiskasveihin kuuluva kaalin sukuinen kukkiva viljelyskasvi, jota käytetään yrtti- ja salaattivihanneksena. Suomessa sitä usein myydään italiankielisellä nimellään rucola. Sinappikaali kasvaa luonnonvaraisena Etelä-Euroopassa, missä sitä on käytetty ainakin Rooman valtakunnan ajoista asti. Kaupallisiin tarkoituksiin sitä ei kuitenkaan Suomessa viljelty merkittävissä määrin ennen 1990-lukua.


title: Sinappikaali

text: Isohietasinappia ("Diplotaxis tenuifolia") ja pikkuhietasinappia ("Diplotaxis muralis") kutsutaan Suomessa nykyisin villirucolaksi. Isohietasinappi on monivuotinen ja saattaa talvehtia Suomessa. Pikkuhietasinappi on yksivuotinen.


title: Sinappikaali

text: Sinappikaalia käytetään raakana salaatteihin ja voileipiin. Kypsennettynä sitä käytetään pastakastikkeisiin ja muihin lämpimiin ruokiin. Sinappikaalia voidaan lisätä pizzan päälle kypsentämisen loppuvaiheessa tai heti sen jälkeen. Sitä käytetään usein myös ruoka-annosten koristelussa.


title: Sinappikaali

text: Maultaan sinappikaali on voimakas, joskus jopa pistävän sinappimainen. Se sisältää runsaasti C-vitamiinia ja rautaa.


title: George Gamov

text: George Gamov (4. maaliskuuta 1904 Odessa – 19. elokuuta 1968 Boulder) oli venäläissyntyinen fyysikko. Hän tutki poikkeuksellisen monia fysiikan osa-alueita ja lähitieteitä: kvanttifysiikkaa, atomiytimen radioaktiivista hajoamista, tähtien syntyä ja DNAn emäsjärjestystä.


title: George Gamov

text: Gamov (alkuperäiseltä nimeltään Георгий Антонович Гамов) syntyi Forbenissa nykyisen Ukrainan alueella, silloisella Venäjällä, venäläisistä vanhemmista. Hän opiskeli Odessan ja Leningradin yliopistoissa. Perustutkinnon jälkeen hän siirtyi Göttingenin yliopistoon, missä hän teki väitöskirjatutkimustaan kvanttiteorioista. Väiteltyään hän työskenteli Kööpenhaminan yliopiston teoreettisen fysiikan laitoksella, sekä jonkin aikaa Cambridgessa Ernest Rutherfordin kanssa.


title: George Gamov

text: Vallankumouksen jälkeen Gamov koki työolot Neuvostoliitossa tukahduttaviksi, ja yritti loikata länteen useita kertoja. Onnistunut yritys oli Solvay-konferenssin yhteydessä 1933. Gamov muutti Yhdysvaltoihin 1934 ja sai Yhdysvaltojen kansalaisuuden 1940.


title: George Gamov

text: Gamov ennusti jo 1940-luvulla, että kosmisen taustasäteilyn täytyy olla olemassa. Säteilyn olemassaolo vahvistettiin mittauksin 1960-luvulla, ja se oli merkittävä todiste alkuräjähdyksen puolesta. Suuren yleisön keskuudessa Gamow tuli tunnetuksi muun muassa pääosin modernia fysiikkaa maallikoille selittävistä teoksistaan, joissa päähenkilönä seikkaili Herra Tompkins.


title: Misty

text: Misty voi tarkoittaa seuraavia asioita:


title: Mark King

text: Mark King (s. 20. lokakuuta 1958) on brittiläisen Level 42 -yhtyeen basisti. Yhtye oli suosittu 1980-luvulla, jolloin sillä oli useita top 10 -hittejä Euroopan listoilla. Mark King on tunnettu Slap and Pop -soittotyylistään.


title: Cruz Hernández

text: Cruz Hernández Rivas (väitetysti 3. toukokuuta 1878 – 8. maaliskuuta 2007) oli maailman vanhimmaksi ihmiseksi väitetty elsalvadorilainen. Hän oli kotoisin San Agustínista. El Salvadorin viranomaiset ovat vahvistaneet tiedon Hernándezin iästä, mutta Guinnessin ennätysten kirjaan häntä ei ole kelpuutettu.


title: Cruz Hernández

text: Hernándezin uutisoitiin toukokuussa 2006 täyttäneen 128 vuotta, mutta yleisesti hyväksyttyjä todisteita ei löydetty. Jos väitetty ikä olisi totta, hän ei olisi ollut ainoastaan aikansa vaan kaikkien aikojen vanhin ihminen maailmassa. Virallinen kunnia kuuluu kuitenkin ranskalaiselle Jeanne Calmentille, joka oli 122-vuotias kuollessaan vuonna 1997.


title: Cruz Hernández

text: Cruz Hernándezin ilmoitettiin kuolleen maaliskuussa 2007 väitetyssä 128 vuoden iässä. Jos väitetty syntymäpäivä osoittautuu paikkansapitäväksi, Hernández olisi kuollessaan ollut vain parin kuukauden päässä huikeasta 129 vuoden iästä ja olisi ollut luonnollisesti todistetusti maailman vanhin ihminen.


title: Cruz Hernández

text: Hernández sai 13 lasta, joilla heilläkin oli yhteensä reilusti yli sata jälkeläistä. Hän toimi kätilönä 100-vuotiaaksi saakka ja vietti viimeiset elinkuukautensa etupäässä nukkuen, kyvyttömänä puhumaan.


title: Cruz Hernández

text: Hernándezia ei liian vähäisenä pidetyn virallisen todistusaineiston vuoksi koskaan kelpuutettu Guinnessin ennätysten kirjaan. Guinnessia oli kuitenkin lähestetty asian tiimoilta kansallisen syntymärekisterikeskuksen viranomaisten taholta.


title: Cruz Hernández

text: Hernándezin pitkäikäisyyden syyksi hänen ystävänsä väittivät naisen rakkautta olueen raa'an kananmunan kera. Kun Hernández kuoli nukkuessaan torstaina 8. maaliskuuta 2007, maailman vanhimman elossa olevan ihmisen virallinen titteli kuului japanilaiselle Yone Minagawalle. Minagawa syntyi 4. tammikuuta 1893, joten Hernández oli väitetysti häntä viisitoista vuotta vanhempi.


title: Cruz Hernández

text: Vuonna 2015 tutkijat löysivät Hernándezin kastetodistuksen, jonka mukaan hän oli syntynyt 3. toukokuuta 1893. Näin ollen Hernández olisi kuollessaan ollut 113 vuoden ja 309 päivän ikäinen.


title: Sivar Ahlrud

text: Sivar Ahlrud on yhteiskäytössä oleva taiteilijanimi kirjailijoille Ivar Ahlstedt ja Sid Roland Rommerud. Sivar Ahlrud on yhdistelmä kummankin etu- ja sukunimistä. Sivar Ahlrudina he kirjoittivat nuorisokirjoja, kuten "Etsiväkaksoset"-sarjaa ("Tvillingdetektiverna") vuosina 1944–1974, sekä muutamia muita teoksia. Etsiväkaksoset-sarjaa ilmestyi ruotsiksi 38 osaa. Samaa taiteilijanimeä käyttivät 1980-luvulla myös Börje Isakson, George Johansson ja Dag E. Hogsten jatkaessaan "Etsiväkaksosten" kirjoittamista muutaman kirjan verran.


title: Sivar Ahlrud

text: Joissakin "Etsiväkaksoset"-kirjoissa Sivar Ahlrud esiintyy omana fiktiivisenä itsenään, joka kuten Arthur Conan Doylen Dr. Watson, kirjasi muistiin tapahtumia, tai nuorisokirjojen parista vastaavana esimerkkinä Alfred Hitchcockin esiintyminen Kolme etsivää -sarjassa.


title: Sivar Ahlrud

text: Etsiväkaksoset Klas ja Göran sekä heidän serkkunsa Hubert "Hubbe" seikkailevat tässä kirjasarjassa. Klas ja Göran ovat innokkaita etsiviä, jotka selviytyvät miltei kaikesta. Yleensä he liikkuvat Vindselessä ja Tukholmassa. He ovat samannäköisiä ja käyttävät sitä hyödyksi vaikkapa kujeillessaan. Heidän Hubbe-serkkunsa asuu Tukholmassa ja on vasten tahtoaan mukana etsiväkaksosten puuhissa. Hubbe on erittäin sivistynyt ja älykäs. Toisinaan kaksoset kunnioittavat Hubbea (esimerkiksi kirjassa "Jalkapalloarvoitus"). Kirjassa esiintyy myös Vindselen sanomain toimittaja, joka joskus auttaa kaksosia ja Hubbea.


title: Sasaburō Takano

text:
Sasaburō Takano (, 28. kesäkuuta 1862 – 31. joulukuu 1950) oli japanilainen korkea-arvoinen miekkailunopettaja, jolla oli suuri vaikutus kendon kehittymiseen ja muotoutumiseen 1900-luvulla. Takano osallistui raatiin, joka muodosti ensimmäisen yleisen "Dai Nippon teikoku kendō kata" -sarjan kendo-opetuksen tueksi. Jo ennen Dai Nippon teikoku kendō katan esittelyä Sasaburo kehitti Ono-ha Ittō-ryū -kenjutsuun pohjautuvan "gogyō no kata" -sarjan, johon kuuluu viisi pitkän ja kolme lyhyen miekan kataa, ja alkoi opettaa sitä "Tokyo Kōtō shihan gakkō"-yliopistossa vuoden 1904 aikana.
Takano kuului Hakudō Nakayaman kanssa raatiin, joka muodosti lopullisen Nihon kendō no katan.


title: Sasaburō Takano

text:
Takanon perinteinen "kenjutsu"-miekkakoulukunta oli "Ittō-ryū"n ("Ono-ha") ryūha. Takano oli vaikutusvaltainen ja arvostettu budō-opettaja Dai Nippon Butokukaissa (kendo hanshi) ja opetti Shūdōgakuin-dōjōlla.. Hän myös toimi professorina Tokion "Kōtō shihan gakkō" -normaalikoulussa.
Tsukuban yliopistossa, joka on edellä mainitun Kōtō shihan gakkōn seuraaja, Gogyō no kataa harjoitellaan edelleen. Muualla Japanissa tai maailmalla sen aktiivinen harjoittelu on erittäin harvinaista.
Suomeen Gogyō no kata -harjoittelu on juurtunut ZNKR-sensei n (kyōshi 7.dan, kendo) ansiosta.


title: Sasaburō Takano

text: Gogyō no kata eroaa kendo-katasta "virtaavalla" pehmeällä olemuksellaan. Siitä puuttuvat myös kovaääniset kiai-huudot. Gogyō no katassa ki virtaa rennosta kehosta luonnollisella, pehmeällä hengityksellä. Gogyō no katassa on viisi pitkä pitkänmiekan (tachi) ja kolme lyhyen (kodachi) miekan kataa.


title: Moloko Temo

text: Moloko Temo (väitetysti 4. heinäkuuta 1874 – 3. kesäkuuta 2009) oli eteläafrikkalainen nainen, jonka väitetään olevan maailman vanhin ihminen.